Konsep konsensus dalam Parti PBB

BEBERAPA orang wartawan muda bertanya secara terus terang kekeliruan mereka mengenai istilah ‘sayap Bumiputera’ dan ‘sayap Pesaka’ apabila membuat liputan mengenai Parti Pesaka Bumiputera Bersatu (PBB).

Malah, sebahagian masyarakat terutama yang tidak tahu mengenai sejarah penubuhan parti PBB juga keliru kecualilah mereka membuat penyelidikan dan membaca susur-galur parti itu sejak sebelum merdeka lagi.

Apabila membicarakan mengenai sejarah parti PBB, wajib mengetahui nama tokoh seperti Tun Datuk Patinggi Tuanku Bujang Tuanku Othman yang mengasaskan Parti Barisan Rakyat Jati Sarawak (BARJASA); Allahyarham Datuk Abang Mustapha Dato Bandar, pengasas Parti Negara Sarawak (PANAS) dan mendiang Tun Temenggong Jugah Barieng yang menjadi penggerak utama bagi Parti Pesaka Anak Sarawak (PESAKA).

Parti BARJASA ditubuhkan pada 1961, kemudian bercantum dengan parti PANAS yang ditubuhkan pada 1960, sekali gus melahirkan parti BUMIPUTERA pada 1968.

Pada 1973 parti BUMIPUTERA pula bergabung dengan parti PESAKA dan ini menjadi Parti Pesaka Bumiputera Bersatu iaitu parti PBB yang ada sekarang ini.

“Tetapi di dalam parti PBB sekarang, bagaimana nak tahu pemimpin mana mewakili sayap Bumiputera dan sayap Pesaka?,” tanya seorang lagi wartawan muda.

Nak mengenalinya mudah saja – mana-mana pemimpin Melayu/Melanau dalam parti PBB, maka mereka mewakili sayap Bumiputera, manakala pemimpin Iban, Bidayuh dan Orang Ulu, mewakili sayap Pesaka.

Contoh, ada dua Timbalan Presiden PBB iaitu Datuk Amar Douglas Uggah Embas mewakili sayap Pesaka dan Datuk Amar Awang Tengah Ali Hasan, mewakili sayap Bumiputera.

Begitu juga dua pemimpin yang memegang jawatan Naib Presiden Kanan PBB iaitu Dato Sri Fadillah Yusof (Bumiputera) dan Dato Sri Dr Stephen Rundi Utom (Pesaka).

Begitulah seterusnya di peringkat Naib Presiden dan ahli Majlis Tertinggi hinggalah ke pergerakan Wanita dan Pemuda. Jika Ketua Wanita diwakili Bumiputera (disandang Dato Sri Fatimah Abdullah), maka Ketua Pemuda hendaklah daripada sayap Pesaka (disandang Miro Simuh).

Bekas Setiausaha Agung PBB, Tan Sri Datuk Amar Leonard Linggi Jugah menjelaskan bahawa muafakat atau konsensus antara pemimpin sayap Pesaka dan Bumiputeta dalam parti PBB inilah rahsia menjadikan PBB kuat sejak berzaman.

“Ini membuatkan PBB bertahan dan sukar digugat sehingga ke hari ini,” katanya yang juga anak kepada mendiang Tun Jugah dan ayah kepada Setiausaha Agung PBB sekarang, Dato Sri Alexander Nanta Linggi.

Menurut Leonard Linggi, konsensus dalam parti dicapai hasil rundingan mendiang Tun Jugah dengan Allahyarham Tun Datuk Patinggi Abdul Rahman Ya’kub apabila berunding untuk menggabungkan parti PESAKA dengan parti BUMIPUTERA bagi membentuk PBB pada 1973.

“Saya adalah antara pemimpin dalam PESAKA berunding untuk mencantumkannya dengan parti BUMIPUTERA bagi membentuk PBB. Yang lain ialah Sidi Munan, Pengarah Bayang dan Temenggong Oyong Lawai Jau,” katanya.

Parti PESAKA

Parti PESAKA ditubuhkan pada Ogos 1962, di Sibu oleh beberapa pemimpin Iban di Batang Rajang. Antara pemimpin Iban yang menjadi pengasas PESAKA ialah Penghulu Masan Radin, Pengarah Bayang, Penghulu Chundi Resa dan Penghulu Francis Umpau.

Tun Temenggong Jugah, Temenggong Oyong Lawai Jau dan Jonathan Bangau menyertai parti itu kemudian.

Tun Jugah dan Oyong Lawai ketika itu adalah ahli parti PANAS manakala Bangau ahli Parti Bersatu Rakyat Sarawak (SUPP). Penghulu Tawi Sli dan Penghulu Abok Jilan turut menyertai PESAKA.

Tawi Sli adalah Ketua Menteri Sarawak yang kedua (23 September 1966 – 7 Julai 1970).

Idea menubuhkan PESAKA adalah daripada Thomas Kana yang dilantik menjadi Setiausaha Agung pertamanya.

Parti PANAS ditubuhkan pada 9 April 1960 oleh Datuk Patinggi Abang Mustapha, berikutan penubuhan SUPP iaitu parti politik pertama ditubuhkan di Sarawak pada 1959.

Kemudian pada 4 Disember 1961, parti BARJASA ditubuhkan oleh Tun Tuanku Bujang.

Tun Datuk Patinggi Abdul Rahman Ya’kub and Tun Pehin Sri Abdul Taib Mahmud adalah antara yang pertama menyertai parti itu.

Tun Abdul Rahman kemudian dilantik sebagai Ketua Menteri Sarawak ketiga (7 Julai 1970 – 26 Mac 1981) dan menyandang jawatan sebagai Yang Dipertua Negeri Sarawak pada 2 April 1981 hingga 2 April 1986.

Tun Pehin Sri Abdul Taib pula adalah Ketua Menteri keempat (26 Mac 1981 – 28 Februari 2014), kini Yang Dipertua Negeri Sarawak sejak 1 Mac 2014.

Apabila gabungan menjadikan parti BUMIPUTERA ditubuh, menyebabkan parti BARJASA dan PANAS dibubarkan.

Parti BUMIPUTERA

Untuk memastikan kaum Bumiputera Islam Sarawak bersatu dalam politik, parti PANAS dan BARJASA merancang untuk bergabung selepas beberapa bulan pilihan raya majlis tempatan di Sarawak pada 1963.

Susulan beberapa siri rundingan, akhirnya kedua-dua parti itu bersetuju bergabung membentuk Parti Bumiputera Sarawak (BUMIPUTERA) pada 30 Mac 1968.

Sehari selepas kedua- dua parti itu bergabung, Tan Sri Datuk Amar Abang Ikhwan Zaini dilantik sebagai Presidennya, Tuanku Bujang sebagai Naib Presiden dan Tun Pehin Sri Abdul Taib Mahmud sebagai Setiausaha Agung.

Pembentukan Parti PBB

Parti BUMIPUTERA mula berunding dengan PESAKA untuk menggabungkan kedua-dua parti itu pada 1968. Bagaimanapun, PESAKA pada awalnya tidak mahu menerima idea itu kerana dikhuatiri akan dikuasai Bumiputera Islam.

Satu lagi rundingan diadakan pada September 1972, dan hasil rundingan itu kedua-dua belah pihak bersetuju untuk bergabung pada 5 Januari 1973. PBB akhirnya didaftar dan ditubuhkan secara rasmi pada 30 April 1973.

Selepas PBB ditubuhkan, Tun Jugah dilantik sebagai Presiden pertama, manakala Tun Pehin Sri Abdul Taib sebagai Timbalan Presiden dan Tun Abdul Rahman Ya’kub sebagai Setiausaha Agung.

Namun, ketokohan pemimpin PBB membantu membangunkan negeri ini dengan pendekatan kepemimpinan berbeza mengikut peredaran zaman. Secara tradisi, Presiden PBB adalah juga Ketua Menteri (sekarang dikenali sebagai Premier Sarawak).

Tun Rahman memainkan peranannya menyatukan Bumiputera di Sarawak, Tun Pehin Sri Taib pula terkenal dengan dasar ‘politik pembangunan’.

Seterusnya Allahyarham Pehin Sri Adenan Satem (Tok Nan) yang berdamping dengan ramai pemimpin Kerajaan Pusat berani bersuara mengenai hak Sarawak terutama berkisar kepada Perjanjian Malaysia 1963 (MA63).

Tok Nan adalah pemimpin pertama Sarawak yang membuka pintu untuk berunding bagi menuntut hak-hak Sarawak seperti yang termaktub dalam MA63 tetapi terhakis.

Rundingan itu kemudian diteruskan oleh Presiden PBB sekarang dan Premier Sarawak, Datuk Patinggi Tan Sri Abang Johari Tun Openg.

Abang Johari lebih lagi ke hadapan mengikut perkembangan global dengan memperkenalkan ekonomi digital, tenaga hijau, industri karbon dan memperkenal hak perundangan ruang udara spektrum.

Selamat bersidang untuk semua perwakilan ke Perhimpunan Agung ke-15 parti PBB mulai esok.

* Penulis adalah Penasihat Editorial Eksekutif Utusan Sarawak

See author's posts


Penentu ‘The City Boys’

SKUAD Kuching FA kini menunggu keputusan hasil ujian swab dilakukan keatas pemain yang diketahui pada 10 Ogos (Isnin).

Ia merupakan detik penentu status mereka sama ada akan turut serta mengharungi baki perlawanan dalam kempen Liga Premier 2020 bermula 26 Ogos ini.

Atau terpaksa melupakan keinginan tersebut jika timbul keputusan sebaliknya berlaku kelak.

Itu kata penolong pengurus, Iswandy Ali Hassan ketika diminta mengulas mengenai perkara itu semalam.

“Pemain serta pegawai baharu sahaja melakukan ujian swab susulan baru-baru ini, dan keputusan akan diketahui Isnin depan (10 Ogos).

“Pihak kita berharap semuanya negatif agar membolehkan kami merancang persiapan untuk menghadapi baki perlawanan yang ada,” tambah Iswandy.

Sambil mengakui pihaknya agak tertekan kerana persiapan dilakukan pihaknya sebelum ini terjejas ekoran beberapa pemain dalam skuad terbabit yang disahkan positif dijangkiti virus Covid-19.

Dalam pada itu, Iswandy turut menegaskan, hasil maklum balas diterima pihaknya rata-rata pemain dibelenggu rasa fobia untuk kembali menyambung latihan seperti biasa.

“Pemain fobia untuk kembali ke padang menyambung semula sesi latihan selepas apa yang berlaku sebelum ini,” jelas Iswandy lagi.

Oleh Faizal Bujang

See author's posts


Pochettino ‘gembira’ Mourinho jadi penganti

LIGA PERDANA INGGERIS

MAURICIO Pochettino semalam menegaskan bahawa dia ‘gembira’ Jose Mourinho menggantikan tempatnya sebagai pengurus Tottenham Hotspurs.

Mourinho mengambil alih jawatan pada bulan November walaupun Pochettino telah menikmati kejayaan selama lima setengah tahun  memimpin pasukan dari London itu.

“Saya sangat gembira kerana dia berada di Tottenham, menggantikan saya,” akui Pochettino yang kini secara rasmi keluar daripada gaji di Spurs setelah cuti selama enam bulan beliau berakhir.

Itu membiarkannya bebas untuk mengambil pekerjaan lain tanpa perlu bimbang bakal majikan harus membayar pampasan.

“Dan tentu sahaja saya juga gembira meninggalkan kelab dengan cara yang kami tinggalkan, dengan semua kemudahan yang terbaik di dunia.

“Yang pasti, dia sangat berterima kasih atas cara kami membantu membina kelab, yang kini menjadi kelabnya.”

Potchettino teringat bagaimana dia dan Mourinho menjalin hubungan yang erat selama mereka sebagai saingan dalam La Liga Sepanyol.

“Dengan Jose, kami sudah saling kenal lama,” jelasnya.

“Ketika saya menjadi jurulatih Espanyol, dan dia di Real Madrid, kami mempunyai hubungan yang sangat baik.

“Dia jurulatih terkemuka. Dan dalam hidup, lihatlah apa yang terjadi. Saya selalu fikir saya akan menggantikannya.

“Dia berada di Real Madrid. Saya berkata, ‘Oh, mungkin suatu hari saya dapat menggantikan tempat anda di Real Madrid’, dan melihat bagaimana kehidupannya! Dia telah menggantikan tempat saya di Tottenham. Tidak percaya, eh?” – AFP

See author's posts


Cipta mesin kaji serpihan UFO

STANFORD, CALIFORNIA: Penciptaan mesin berteknologi tinggi baharu telah membolehkan sekumpulan saintis dari Universiti Stanford, Amerika Syarikat (AS) untuk mengkaji serpihan dipercayai milik objek terbang tidak dikenali (UFO) yang ditemui di Amerika Selatan 70 tahun lalu, lapor AFP semalam.

Salah seorang penyelidik, Dr. Jacques Vallee mengumpulkan sisa logam daripada apa yang dipercayai sebagai UFO yang terhempas di Colombia dan Argentina sejak 1947.

Mesin baharu yang dipanggil ‘pengimbas ion pelbagai paramater’ itu memberi peluang kepada saintis untuk melihat struktur atomik bagi sesetengah bahan.

Majalah Science News melaporkan ahli mikrobiologi Stanford, Dr. Garry Nolan menggunakan mesin tersebut untuk menghasilkan gambar tiga dimensi bagi menganalisis sampel dalam proses yang disebut Multiplexed Ion Beam Imagine (MIBI).

Pada tahap mikroskopik, struktur atom tidak mungkin dipalsukan.

Ketika Nolan meletakkan beberapa serpihan di ruang vakum instrumennya, dia terkejut apabila mendapati komposisi logam itu tidak seperti logam lain.

“Sekiranya berbicara tentang bahan canggih daripada sebuah peradaban maju, kita berbicara tentang sesuatu yang saya sebut sebagai bahan ultra.

“Ini adalah sesuatu yang mempunyai sifat di mana seseorang menyatukannya semula pada satu skala atom,” katanya.

Saintis itu kemudian menemukan bahawa bahan itu telah dihasilkan dan bukan bersifat semula jadi.

Bagaimanapun, itu tidak bermaksud ia dihasilkan di suatu tempat di luar angkasa, tetapi mungkin dihasilkan untuk tujuan tertentu yang belum difahami oleh penyelidik. – AFP

See author's posts


Dadah: Sebutan semula kes Jeffry Lepa 19 Jun depan

SIBU: Seorang lelaki dihadapkan ke Mahkamah Tinggi hari ini atas pertuduhan mengedar syabu seberat 72.52 gram pada November tahun lepas.

Jeffry Lepa, 40, yang bekerja sebagai buruh, bagaimanapun mengaku tidak bersalah terhadap pertuduhan yang dibacakan di hadapan hakim Wong Siong Tung.

Mahkamah kemudian menetapkan 19 Jun depan sebagai tarikh sebutan semula kes, tertuduh tidak dibenarkan bebas dengan ikat jamin.

Berdasarkan pertuduhan, Jeffry didakwa mengedar 72.52 gram Methamphetamine pada 26 November 2022, sekitar 3.00 petang di tempat parkir Lorong Tun Ahmad Zaidi Adruce 36.

Sehubungan itu, tertuduh telah melakukan kesalahan di bawah Seksyen 39B(1)(a) Akta Dadah Berbahaya 1952 dan dihukum mengikut Seksyen 39B(2) akta yang sama.

Seksyen 39B(2) ini membawa hukuman mati atau penjara seumur hidup dan jika tidak dikenakan hukuman mati, boleh dikenakan hukuman sebat tidak kurang 15 kali, jika sabit dengan kesalahan.

Pendakwaan kes dilakukan Timbalan Pendakwa Raya Mark Kenneth Netto, manakala Jeffry diwakili Peguam Orlando Chua.

Mengikut laporan akhbar sebelum ini, pihak polis telah menahan seorang lelaki tempatan dan merampas sejumlah syabu yang disimpan dalam satu paket plastik lutsinar.

Ujian saringan air kencing terhadap suspek yang juga tertuduh didapati negatif dadah.

Tertuduh yang bekerja sebagai buruh kemudian ditahan reman selama tujuh hari bagi membantu siasatan.

Oleh AKUN GIMAN

See author's posts


“Tiada MA63, tiada Malaysia”

KUALA LUMPUR: Cadangan mengadakan perjanjian baharu bagi menggantikan Perjanjian Malaysia 1963 (MA63) merupakan pandangan yang terpesong daripada perjuangan nasionalisme negara.

Menteri di Jabatan Perdana Menteri (Hal Ehwal Sabah dan Sarawak) Datuk Seri Dr. Maximus Ongkili (gambar) berkata, sekiranya MA63 diabaikan, ia bermakna membelakangkan Persekutuan Malaysia.

“Perjanjian Malaysia 1963 adalah dokumen ‘suci’ dan asas pembentukan Persekutuan Malaysia, yang bermaksud jika tiada MA63, tiadalah Malaysia.Tiada siapa yang harus mengubah perjanjian asas yang membawa kepada pembentukan Malaysia,” katanya, pada sesi Waktu Pertanyaan Menteri di Dewan Rakyat semalam.

Beliau menjawab soalan Datuk Mohd Azis Jamman (Warisan-Sepanggar) mengenai pandangan kerajaan terhadap cadangan beberapa ahli politik termasuk Ahli Parlimen Keningau berhubung keperluan perjanjian baharu bagi menggantikan MA63 dan implikasinya kepada Wilayah Sabah dan Sarawak.

Menurutnya MA63 amat penting kerana tanpanya tidak akan ada rujukan dan asas untuk membincangkan isu-isu yang dapat memberikan manfaat kepada Sabah dan Sarawak.

“Kita harus memberi tumpuan kepada perkara seperti sama ada perkara yang dipersetujui semasa pembentukan Malaysia telah dipatuhi dan sama ada hak itu ada yang masih belum dipenuhi, maka tanggungjawab kita untuk sama-sama memastikan ia dilaksanakan,” katanya.

Ongkili turut mengingatkan semua supaya bersatu padu membina keamanan dan perpaduan di negara ini serta mengelak daripada bermain dengan semantik dan politik yang boleh mengganggu gugat kesatuan Keluarga Malaysia.

Dalam pada itu, Datuk Seri Dr. Gapari Katingan (STAR-Keningau) bangun mengakui pernah membuat kenyataan berhubung perkara itu.

“Kini, kerajaan telah mengambil langkah untuk melaksanakan dan menghormati kandungan Perjanjian MA63, maka apa yang saya cadangkan pada waktu itu tidak lagi relevan,” katanya.

— Bernama

See author's posts


SpaceX selamat kembali ke bumi

WASHINGTON: SpaceX yang membawa empat angkasawan selamat kembali mendarat ke bumi selepas enam bulan kapsul itu berada di Stesen Angkasa Antarabangsa (ISS).

Kapal angkasa itu mendarat di luar pantai Florida, menurut siaran langsung Pentadbiran Aeronautik dan Angkasa Lepas Amerika Syarikat (NASA), malam tadi.

Kapsul dengan jolokan Dragon itu mendarat di Teluk Mexico pada jam 10.33 malam menggunakan empat payung terbang besar.

Ia sekali gus menandakan berakhirnya misi Crew-2, disusuli sebuah bot mengambil kapsul itu dan angkasawan di atas kapal dibawa ke darat menggunakan helikopter.

Sejak 24 April lalu, dua angkasawan Amerika, seorang warga Perancis dan Jepun menjalankan beratus-ratus eksperimen selain membantu menarik taraf panel solar stesen berkenaan.

Menurut NASA, kapsul Crew Dragon yang digelar Endeavour berlepas dari ISS pada jam 2:05 petang.

Endeavour kemudiannya berputar sekitar ISS selama kira-kira sejam setengah bagi merakamkan gambar, menjadi misi pertama kapsul itu sejak kapal angkasa Soyuz Russia melakukan gerakan serupa pada tahun 2018.

Kapsul Dragon mempunyai tingkap bulat kecil di bahagian atas hadapannya membolehkan angkasawan menghalakan kamera bagi merakamkan permukaan planet.

Ia turut mampu merekodkan perubahan planet disebabkan aktiviti manusia dan kejadian semula jadi, serta kajian cacing untuk memahami perubahan kesihatan manusia di angkasa.

Kelewatan pendaratan Crew-2 disebabkan angin kencang tetapi disifatkan NASA sebagai ‘isu kecil’ namun melewatkan misi seterusnya, iaitu Crew-3 yang akan dilancarkan pada Rabu.

Misi itu akan disertai tiga angkasawan iaitu dua warga Russia dan seorang Amerika. SpaceX mula mengangkut angkasawan ke ISS pada tahun 2020, sekali gus menamatkan sembilan tahun pergantungan Amerika Syarikat (AS) terhadap roket Russia berikutan tamatnya program Space Shuttle. – AFP

See author's posts


Wakil rakyat anjur konsert dangdut

Tegal, Jawa Tengah: Seorang wakil rakyat di Kota Tegal, di sini, menimbulkan kemarahan orang awam kerana menganjurkan konsert dangdut di saat Indonesia berdepan peningkatan kes jangkitan Covid-19.

Konsert dangdut itu diadakan di Tegal Selatan dipercayai sempena majlis perkahwinan dan ia dihadiri ribuan orang awam di lokasi seluas padang bola sepak.

Kompas melaporkan, berdasarkan pemerhatian dibuat, penonton yang menyaksikan konsert berkenaan tidak menerapkan protokol kesihatan.

Malah, ada di antara mereka tidak memakai pelitup muka dan tidak menjaga jarak fizikal antara satu sama lain.

Ketua Polis Tegal Selatan, Joeharno berkata, pihaknya memberikan kebenaran untuk acara itu diadakan namun, ketika permohonan dibuat, penganjur mengatakan hanya pentas kecil disediakan bagi persembahan dangdut itu.

“Pada awal permohonan, mereka mengatakan hanya pentas kecil disediakan untuk bilangan tetamu yang terhad. Namun, tidak sangka bahawa pentas besar yang tersedia.

“Maka, kami mengarahkan agar pentas itu ditutup supaya tidak ada acara dijalankan pada waktu malam,” katanya.

Namun, katanya, persembahan dangdut itu tetap berlangsung dan pihaknya tidak boleh berbuat apa-apa.

“Kami tidak boleh memaksa persembahan itu dihentikan kerana kekurangan anggota,” katanya.

Sementara itu, pihak polis juga sudah memanggil penganjur untuk siasatan lanjut berkaitan acara yang diadakan itu.-AFP

See author's posts


Pelajar institusi KPM diberi pelepasan pulang mengundi

KUALA LUMPUR: Pelajar Institut Pendidikan Guru, Kolej Matrikulasi, Kolej Vokasional dan Tingkatan Enam diberi pelepasan pada 17 hingga 21 November ini untuk pulang mengundi bagi Pilihan Raya Umum ke-15 (PRU-15).

Kementerian Pendidikan (KPM) dalam kenyataan hari ini memaklumkan ketetapan itu selaras dengan pengumuman Suruhanjaya Pilihan Raya (SPR) mengenai tarikh hari pengundian PRU-15 pada 19 November.

“Tempoh pelepasan yang diberikan ini adalah bagi membolehkan pelajar mempunyai masa yang mencukupi untuk membuat perjalanan pergi dan balik ke lokasi pusat pengundian masing-masing,” menurut kenyataan itu.

KPM turut memaklumkan ketetapan itu juga sebagai tanda sokongan terhadap pelaksanaan Undi 18 yang telah diwartakan oleh kerajaan pada 1 Disember 2021 dan berkuat kuasa mulai 15 Disember tahun sama.

Semua kelas atau aktiviti yang melibatkan pelajar dalam tempoh tersebut perlu ditangguhkan ke suatu tarikh lain, menurut kenyataan itu. – Bernama

See author's posts


Tiada kenaikan harga gunting rambut

KUCHING: Tidak akan ada kenaikan harga untuk gunting rambut ketika salon rambut dibuka semula pada hari Selasa ini.

Hal itu didedahkan oleh Presiden Persatuan Pendandan Rambut Kuching (KHA) Raymond Chin kepada pemberita, semalam.

Bagaimanapun, pelanggan akan diminta untuk membayar tambahan RM5 untuk peralatan perlindungan dan keselamatan seperti pelitup muka, sarung tangan, pencuci tangan pembasmi kuman dan apron pakai buang.

“Kesemua peralatan perlindungan ini untuk melindungi pelanggan ketika mereka menggunting rambut,” ujarnya.

Jelasnya, ini juga adalah sebahagian daripada Prosuder Operasi Standard (SOP) untuk memastikan semua pelanggan di salon rambut menggunakan pelitup muka.

“Selain itu, pendandan rambut juga akan menggunakan pelitup muka, sarung tangan sekali pakai dan apron yang akan diganti dengan set baru setelah setiap pelanggan.  Oleh itu, kos tambahan ini juga untuk keselamatan pelanggan,” jelasnya.

Sementara itu, tambahnya, ruang duduk, meja, basin cuci rambut dan alat-alat gunting rambut akan dinyahkuman setelah digunakan oleh setiap pelanggan dan premis akan disanitasi setiap hari.

“Jarak sosial antara pendandan dan pelanggan akan dikawal.

“Pelanggan lain juga tidak dibenarkan menunggu di salon rambut lebih 10 minit.

“Adalah lebih baik sekiranya mereka melakukan tempahan sehari sebelum memotong rambut,” katanya lagi.

SOP lain yang akan dipatuhi oleh pihaknya termasuk pendaftaran butiran pelanggan, pemeriksaan suhu badan sementara makan dan minum di dalam premis dilarang.

“Walaupun hanya potongan rambut yang diizinkan, paling tidak ia dapat meringankan beban banyak industri yang terpaksa ditutup selama hampir tiga bulan,” tambahnya.

Beliau memberitahu, terdapat sekitar 500 salon di sekitar Kuching, dengan masing-masing empat orang pendandan dalam sesebuah salon rambut.

“Saya memiliki dua buah salon rambut iaitu di Kuching dan Kota Kinabalu dengan 17 kakitangan.

“Ketika Perintah Kawalan Pergerakan (PKP) ini, dianggarkan kerugian sebanyak RM30, 000 telah saya alami,” tegasnya.

Oleh Nur Ain Otsman

See author's posts


GPS komited laksana setiap dasar

KUCHING: Sarawak terus komited untuk memastikan dasar-dasar yang dilaksanakan dapat memberi manfaat kepada rakyat.

Ketua Menteri Datuk Patinggi Tan Sri Abang Johari Tun Openg berkata, Gabungan Parti Sarawak (GPS) akan memastikan tiada seorang pun rakyat Sarawak yang tersisih dalam mengecapi nikmat pembangunan.

“GPS telah meletakkan asas pembangunan yang strategik untuk memastikan kemajuan berterusan Sarawak.

“Usaha membangunkan Sarawak hanya akan dapat direalisasikan sekiranya GPS terus diberi mandat untuk menerajui kepimpinan Sarawak melalui Pilihan Raya Negeri Ke-12 ini,” tegasnya.

Abang Johari berkata, masa hadapan Sarawak terletak di tangan orang Sarawak.

Katanya, kerajaan membangunkan Sarawak dengan acuan sendiri dan hanya orang Sarawak yang dapat memastikan kemakmuran dinikmati oleh orang Sarawak.

“Sebagai rakyat Sarawak, adalah menjadi kewajipan kita untuk memilih kerajaan yang prihatin dan bertanggungjawab dalam menghadapi cabaran pada masa kini dan akan datang.

“Ini adalah untuk memastikan kesinambungan pembangunan dan kesejahteraan Sarawak yang kita sayangi.

“Janganlah kita menggadaikan masa depan kita dengan memilih parti yang gagal memenuhi kehendak rakyat Sarawak dan tidak mampu menunaikan janji-janji yang dibuat, malah menipu rakyat Sarawak. Apatah lagi memilih parti yang bersekongkol dengan mereka yang pernah gagal memimpin negara,” ujarnya.

Katanya lagi, GPS yang berpengalaman, berwibawa, mempunyai integriti yang tinggi dan rekod pencapaian yang cemerlang akan terus memberi perkhidmatan terbaik kepada rakyat Sarawak.

“GPS perlukan sokongan padu rakyat Sarawak. Sokong dan undilah GPS untuk Sarawak yang Stabil, Makmur dan Gemilang, demi menjadikan Sarawak Maju Menjelang 2030,” ujarnya.

Oleh JEAKQLEYN YACHO

See author's posts


Tertekan hilang pekerjaan punca seorang lelaki mati

KUCHING: Tertekan akibat kehilangan pekerjaan dipercayai punca kematian seorang lelaki yang telah menganggur sejak dua tahun lalu di dalam sebuah rumah di Kampung Sungai Maong di sini, awal pagi tadi.

Dalam kejadian 12.45 pagi tadi, mayat mangsa yang berusia 27 tahun ditemui dalam keadaan lengkap berpakaian di dalam biliknya oleh ahli keluarga sebelum jiran mangsa mewakili keluarga mangsa memaklumkan kejadian kepada pihak polis.

Ketua Polis Daerah Padawan, Superintenden Abang Zainal Abidin Abang Ahmad berkata, hasil siasatan mendapati mangsa sebelum ini bekerja dan telah menganggur sejak dua tahun lalu ketika negara di landa pandemik Covid-19.

“Hasil pemeriksaan polis tidak menjumpai sebarang unsur jenayah dalam kes tersebut dan siasatan lanjut sedang diteruskan,” katanya menerusi satu kenyataan media hari ini.

Mangsa belum berkahwin merupakan anak keempat daripada lima adik beradik.

Justeru, orang ramai diingatkan agar tidak membuat sebarang komen yang boleh mengganggu siasatan dan mengguris hati keluarga.

Kes diklasifikasikan sebagai mati mengejut (SDR).

Oleh Connie Chieng

See author's posts


Terus tuai emas

MALAYSIA terus mendominasi sukan terjun pada Sukan SEA ke-31 yang berlangsung di Pusat Akuatik My Dinh di Bangkok, semalam.

Semalam, giliran Ng Yan Yee pula menyumbangkan kilauan pingat emas kelima kontinjen negara menerusi final 3 meter (m) papan anjal wanita.

Ia adalah pingat emas kedua peribadi Yan Yee di temasya sukan dwitahunan itu selepas menyambar emas acara 3m papan anjal seirama wanita bergandingan bersama Ong Ker Ying.

Lebih manis pada aksi final hari ketiga sukan terjun itu, Ker Ying memastikan Malaysia menamatkan acara dengan pencapaian gemilang apabila merangkul pingat perak untuk mencipta kejayaan kedudukan podium 1-2, menewaskan enam penerjun lain.

Yan Yee dinobatkan juara apabila mengumpul keseluruhan 270.60 mata menerusi lima terjunannya, diikuti Ker Ying (242.40 mata) sementara wakil Singapura bangkit daripada ketinggalan untuk membawa pulang gangsa dengan mengutip 230.15 mata.

Malaysia menyasarkan menyapu bersih lapan pingat emas acara terjun yang ditawarkan pada Sukan SEA kali ini, untuk mengulangi pencapaian edisi 2019 di Filipina yang menyaksikan kem terjun membolot kesemua empat pingat emas dipertandingkan.-Bernama

See author's posts


Agong zahir keprihatinan terhadap bekas tentera

PEKAN: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah semalam, menzahirkan keprihatinan baginda kepada nasib bekas tentera dengan mencemar duli menziarah dua pesara tentera di daerah ini semalam, sempena Hari Pahlawan baru-baru ini.

Seri Paduka yang berkenan memandu sendiri kenderaan baginda, turut meluangkan masa bertanya khabar kepada Nazeri Mohamed Zin, 64, apabila melihat keadaan pesara tentera itu yang terlantar di ruang tamu rumahnya di Kampung Pasir Panjang di sini, akibat serangan angin ahmar sejak 13 Julai 2012.

Isteri Nazeri, Noorhan Abd Rahim, 59, yang menjunjung kasih atas kehadiran Seri Paduka di rumah mereka, menyifatkan suaminya bertuah kerana berpeluang dilawati oleh Al-Sultan Abdullah walaupun sudah lebih tiga dekad meninggalkan badan beruniform itu.

“Suami hanya seorang prebet dan sudah terlalu lama bersara… jadi memikirkan masih ada yang ingat dan dapat pula menerima kunjungan Seri Paduka ialah rezeki tidak dijangka, malah tidak pernah sekalipun saya terfikir dapat bertemu Seri Paduka secara dekat.

“Tuanku begitu prihatin dan bertanya bagaimana kami mendapat belanja bulanan selain turut menyemak dengan pegawai yang turut berada di rumah mengenai bantuan tersebut,” katanya kepada Bernama semasa ditemui semalam.

Al-Sultan Abdullah pada ziarah itu turut berkenan menyampaikan sumbangan kepada Nazeri yang telah berkhidmat dalam tentera selama 14 tahun bermula 27 Mei 1975 dan pernah bertugas di Pahang serta Kelantan.

Selain Nazeri, Al-Sultan Abdullah turut berkenan mencemar duli menziarah bekas petugas am Rejimen 505 Askar Wataniah, Hasimah Sulaiman, 62, di Kampung Kelat Rendang di sini, yang merupakan ibu tunggal dan mempunyai seorang anak yang menghidap penyakit buah pinggang.

Hasimah yang berkhidmat selama 12 tahun sejak 1977 berkata anaknya Mohd Akhmar Hakim, 29, kini perlu menjalani rawatan dialisis di Hospital Pekan tiga kali seminggu selepas kedua-dua buah pinggangnya disahkan rosak pada usia 17 tahun.

Ibu kepada sepasang cahaya mata itu menambah, telah berpisah dengan bekas suaminya sekitar tahun 1994.

“Anak tidak bekerja kerana tidak boleh berdiri lama menyebabkan kami berjimat cermat dengan elaun sara hidup yang diperoleh setiap bulan, selain bantuan lain. Seri Paduka ada bertanya mengenai kesihatan anak.

“Dua hari lepas ada wakil Majlis Ugama Islam dan Adat Resam Melayu Pahang (MUIP) beritahu Seri Paduka akan berangkat ke rumah saya. Saya mulanya gementar kerana saya bukan orang besar dalam tentera, sebaliknya banyak buat kerja pentadbiran dan sekatan jalan raya sahaja,” katanya.

Al-Sultan Abdullah pada keberangkatan pulang ke Istana Abdulaziz di Kuantan dekat sini, turut berkenan mencemar duli bersantap tengah hari di Restoran Kak Nah yang terletak berhampiran jalan masuk ke Istana Abu Bakar di sini.

Pemilik restoran, Rosnah Mohd Amin, 68, berkata beliau menjunjung kasih kesudian Seri Paduka untuk bersantap di situ, selain turut berkenan menjelaskan bayaran pelanggan lain yang berada di situ.

“Saya seronok kerana ada rezeki menjamu Seri Paduka bersantap ikan jelawat yang dipancing di Sungai Pahang petang semalam. Kebetulan, hanya seekor sahaja jelawat diperoleh untuk jualan hari ini yang dimasak tempoyak,” katanya. — Bernama

See author's posts


Bayern beli Coutinho 120 juta euro?

JERMAN BUNDESLIGA

BAYERN Munich tidak akan mengaktifkan pilihan 120 juta euro untuk membeli bintang Brazil, Philippe Coutinho dari Barcelona, kata pengerusi juara Jerman Karl-Heinz Rummenigge kepada majalah Der Spiegel semalam.

Pilihan telah tamat dan “kami belum mengaktifkannya,” kata Rummenigge.

“Sekarang kami akan menyusun perancangan skuad secara dalaman (untuk musim depan) dan kami akan melihat apakah dia masih mempunyai peranan untuk bermain dengan kami atau tidak.”

Coutinho menyertai Bayern pada Ogos lalu tetapi gagal menyinar secara konsisten.

Dia tampil dalam 23 dari 25 perlawanan liga sebelum musim dihentikan pada bulan Mac kerana Covid-19 tetapi hanya memulakan perlawanan 15 kali.

Coutinho, yang mempunyai lapan gol dan enam ‘assist’ atas namanya, terlepas perlawanan hujung minggu lalu setelah menjalani pembedahan pergelangan kaki pada bulan April.

Rummenigge juga bekata akan ada pengetatan di pasaran  pepindahan setelah krisis berlalu.

Untuk membayar yuran rekod kelab untuk seorang pemain tidak menjadi pilihan. – AFP

See author's posts


PESAYA: 163 peserta kontinjen Yayasan Sarawak bakal berentap

KUCHING: Seramai 163 peserta dari kontinjen Yayasan Sarawak bakal berentap pada temasya Pesta Sukan Antara Yayasan Negeri Se-Malaysia (PESAYA) Ke-14, Sarawak 2022 yang diadakan di Kuching bermula 10 hingga 19 Februari ini.

Menurut Setiausaha Kerajaan Sarawak yang juga Timbalan Pengerusi Yayasan Sarawak Datuk Amar Mohamad Abu Bakar Marzuki, semangat berpasukan perlu ditekankan dalam kalangan peserta yang mewakili negeri pada temasya kali ini.

“Kita perlu memupuk semangat berpasukan dan kesukanan antara pasukan supaya semua yang terlibat lebih fokus memainkan peranan masing-masing.

“Objektif kita sudah tentu memperoleh kemenangan, justeru semangat ini perlu dikekalkan.

“Kesemua peserta yang terlibat dalam pertandingan sukan akan datang perlu menjaga imej negeri, selain melakukan yang terbaik.

“Setiap wakil negeri yang ikut serta kelak perlu bertanggungjawab untuk menjaga nama baik Sarawak selaku tuan rumah bagi acara tersebut.

“Sarawak dipandang tinggi oleh negeri-negeri lain. Mereka menyanjungi kepimpinan Premier Sarawak Datuk Patinggi Tan Sri Abang Johari Tun Openg.

“Oleh itu, kita yakin adanya semangat kesukanan yang tinggi mampu membawa nama Sarawak dengan baik,” ujarnya.

Dalam pada itu, bendera kontinjen Yayasan Sarawak telah diserahkan oleh Datuk Amar Mohamad Abu Bakar Marzuki kepada ketua kontinjen Yayasan Sarawak, Noranne Adam Assim di Dewan Jamilah, Yayasan Sarawak, pagi ini.

Untuk rekod, PESAYA merupakan pertandingan sukan dwitahunan antara semua yayasan-yayasan negeri dalam Malaysia yang telah diwujudkan sejak tahun 1991.

Temasya kali ini menyaksikan sebanyak 13 buah kontinjen negeri akan mengambil bahagian dalam 15 jenis sukan yang dipertandingkan.

Antara negeri-negeri yang mengambil bahagian dalam kejohanan ialah Johor, Kedah, kelantan, Melaka, Negeri Sembilan, Pahang, Perak, Perlis, Sabah, Selangor, Terengganu, Wilayah Persekutuan dan Sarawak sebagai tuan rumah.

Sehubungan itu, 15 jenis sukan yang dipertandingkan ialah bola sepak, badminton, bola baling, bola jaring, bola tampar, tenpin boling, dart, e-sukan, futsal, golf, karom, petanque, ping pong dan sepak takraw.

oleh Mohd Neenatul Aizal

See author's posts


Pembesaran Kampung Endap siap 2023

MELAWAT… Datuk Rubiah Wang (dua kanan) melawat tapak Projek Pembesaran Kampung Endap pada Sabtu lalu.

KOTA SAMARAHAN: Projek Pembesaran Kampung Endap, Samarahan dijangka siap pada tahun depan.

Ahli Parlimen Kota Samarahan Datuk Rubiah Wang berkata, beliau berharap projek pembesaran kampung seperti itu dapat dilaksanakan di kawasan lain.

“Saya berterima kasih kepada Kerajaan Sarawak yang meluluskan Projek Skim Pembesaran Kampung (SPK) dan Skim Penempatan Semula (SPS) di Kota Samarahan termasuk di Kampung Endap, Kampung Tambay, Kampung Sambir dan beberapa kawasan lain.

“Berbeza dengan pemberian tanah lot dahulu, projek SPS dan SPK ini turut menyediakan kemudahan lain seperti usaha menambak tapak rumah, penyediaan jalan yang lebih teratur dan kemudahan-kemudahan lain yang akan disediakan kelak,” katanya.

Beliau berkata demikian selepas melawat tapak Projek Pembesaran Kampung Endap pada Sabtu.

Dalam pada itu, Rubiah berharap mereka yang terpilih menerima skim itu tidak mensia-siakan pemberian itu.

“Ini adalah kerana tidak semua berpeluang mendapatkan skim sebegini kerana mendapat permintaan yang sangat tinggi dalam kalangan masyarakat serta gunakanlah manfaat ini untuk membina rumah kediaman” katanya lagi.

Dalam pada itu, Rubiah turut melawat projek menaiktaraf masjid dan gelanggang sepak takraw di kampung berkenaan yang telah siap.

Turut hadir Penghulu Kampung Endap, Awang Mohamad Awang Suntong.

Oleh JEAKQLEYN YACHO

See author's posts


Tuchel: Paris SG luar biasa

THOMAS Tuchel memberi pujian kepada pasukan Paris Saint-Germain kendaliannya setelah mereka mara ke final Liga Juara-Juara UEFA buat kali pertama, meletakkan pasukan dari Perancis itu di ambang kegemilangan Eropah yang dinangti-nantikan.

“Luar biasa, itulah sebabnya kami di sini untuk bermain di final dan menang,” kata Tuchel kepada penyiar Perancis RMC.

“Kami menunjukkan kualiti, rasa dahaga, tekad kami. Perpaduan yang baik yang menunjukkan kami layak menang.”

“Pasukan sekali lagi menunjukkan keinginan untuk menang, untuk bermain bersama, menderita bersama. Mereka memanfaatkan segalanya.”

Kemenangan mudah 3-0 Paris SG ke atas RB Leipzig di Estadio da Luz di Lisbon menunjukkan ketenangan  pasukan di pentas terbesar Eropah yang tiada pada mereka dalam beberapa musim kebelakangan ini.

Pasukan Tuchel akan berhadapan dengan Bayern Munich atau pasukan dari Perancis, Lyon dalam aksi final pada Isnin, yang dapat menyaksikan kelab yang dimiliki Qatar itu akhirnya merealisasikan cita-cita pemiliknya.

“Saya merasakan tekanan sebelum perlawanan, itu tidak mudah, saya mempunyai pemain yang menyukai tekanan untuk bermain dalam perlawanan penting yang tidak pernah saya santai,” kata Tuchel.

“Kami tahu dengan baik bahawa Bayern merupakan pasukan pilihan, ia pasti sukar untuk menentang Lyon, tetapi kita akan lihat. Ini jelas merupakan cabaran terbesar dalam karier saya.” – AFP

See author's posts


Sempadan dibuka apabila kadar dos penggalak lebih baik

KUALA LUMPUR: Kementerian Kesihatan (KKM) akan mengusulkan kepada kerajaan pembukaan semula sempadan negara dan lain-lain kelonggaran seperti tempoh kuarantin apabila kadar pemberian dos penggalak untuk dewasa dan vaksinasi Covid-19 bagi kanak-kanak mencapai tahap lebih baik.

Menterinya Khairy Jamaluddin berkata walaupun kadar pemberian dos penggalak untuk golongan dewasa telah melepasi 50 peratus setakat hari ini, beliau masih mahu melihat angka lebih tinggi sebelum membuat cadangan pembukaan semula sempadan serta kelonggaran lain.

“KKM sedang menjalankan perbincangan dalaman apakah nilai ambang yang kita rasa selesa daripada segi pemberian vaksin kepada kanak-kanak dan dos penggalak. Kita akan membuat usul kepada mesyuarat kuartet.

“Saya mahu lihat sedikit lagi (kadar dos penggalak). Saya merayu, kepada mereka yang masih belum mendapatkan dos penggalak untuk berbuat demikian dan ibu bapa untuk daftarkan anak-anak mereka,” katanya pada sidang media selepas melancarkan Program Imunisasi Covid-19 Kebangsaan Kanak-kanak (PICKids) di Hospital Tunku Azizah, di sini semalam.

Menurut Khairy setakat ini, 30 peratus daripada golongan warga emas belum menerima dos penggalak mereka manakala untuk kumpulan remaja dan kanak-kanak, pakar belum mengesyorkan pemberian suntikan tersebut.

Sementara itu, beliau juga menyeru orang ramai supaya tidak panik dengan jumlah kenaikan kes Covid-19 kebelakangan ini dan menjangkakan angka itu akan terus meningkat khususnya akibat penularan varian Omicron.

“Apa yang kita perlu lihat sekarang adalah pada keseriusan kes dan bukannya pada angka kes. Jika kita lihat pada kes semata-mata sudah tentu kita akan bimbang tapi kita jangan panik.

“KKM sentiasa memantau data-data penting ini dan apa yang kita lihat sekarang adalah lebih banyak penginapan singkat di hospital. Setakat ini kita melihat peningkatan kes tidak berkaitan dengan keseriusan kes,” katanya.

Khairy turut memaklumkan KKM sedang memantau perkembangan subvarian baharu Omicron seperti dilaporkan Pertubuhan Kesihatan Dunia (WHO) pada Selasa.

Mengenai kluster pendidikan, beliau berkata buat masa ini terdapat 180 kluster jenis itu yang aktif dengan kebanyakan kes bagi tempoh 1 Januari hingga 5 Februari dilaporkan di sekolah berasrama, namun tidak melibatkan kes serius selain tiada kes kategori empat dan lima dilaporkan. Kluster pendidikan antaranya melibatkan 108 kluster di sekolah menengah asrama, sekolah menengah harian (12 kluster), sekolah rendah harian (13 kluster), prasekolah (10 kluster) dan kolej berasrama (19 kluster), manakala sekolah yang tutup akibat Covid-19 adalah 14 sekolah. – Bernama

See author's posts


MARA saran usahawan manfaatkan pembiayaan PKS PENJANA

SHAH ALAM: Majlis Amanah Rakyat (MARA) menyarankan perusahaan kecil dan sederhana (PKS) memanfaatkan tawaran pembiayaan PKS PENJANA berjumlah RM300 juta yang diperuntukkan kerajaan kepada agensi itu demi kelangsungan perniagaan mereka.

Timbalan Ketua Pengarah (Keusahawanan) MARA, Datuk Zulfikri Osman berkata walaupun terdapat pelbagai agensi lain yang turut menawarkan skim pembiayaan seumpamanya, namun adalah menjadi hasrat MARA untuk membantu sebanyak mungkin PKS yang perniagaannya terkesan akibat pandemik Covid-19.

“Kita (MARA) diperuntukkan dana pembiayaan sebanyak RM300 juta dan ia sedang diberikan kepada PKS yang terkesan dengan penularan Covid-19.

“Kita tidak hadkan berapa ramai yang mahu memohon malah setakat ini, banyak (permohonan) telah kita terima yang sebahagiannya sudah mendapat pembiayaan mereka. Kita juga tidak meletakkan syarat yang ketat kerana kita mahu bantu PKS meningkatkan kembali perniagaan mereka,” katanya kepada pemberita selepas Program Prihatin MARA-AEON Bersama PKS di pusat membeli-belah AEON di sini semalam.

Malah, pembiayaan PKS PENJANA MARA juga boleh dimohon secara dalam talian namun bagi usahawan yang memerlukan lebih kefahaman mengenai skim tersebut, mereka digalakkan hadir ke mana-mana pejabat agensi itu di seluruh negara bagi penerangan dengan lebih terperinci.

Zulfikri berkata MARA akan menyalurkan pembiayaan PKS PENJANA mengikut jumlah yang sesuai untuk membangunkan kembali perniagaan usahawan terlibat berdasarkan penilaian kepada beberapa aspek antaranya penyata kewangan syarikat, modal pusingan, bayaran sewa dan kadar penggajian pekerja.

Dalam pada itu, mengulas mengenai kerjasama MARA-AEON, beliau berkata AEON Malaysia telah membuka ruang niaga kepada 29 usahawan PKS dibawah agensi itu di lima pusat beli-belah syarikat berkenaan sebagai permulaan.

“Program kerjasama ini telah bermula sejak Jun lepas dan setakat ini secara kasarnya kita lihat, usahawan kita berjaya bangkit semula dengan penjualan produk masing-masing di pusat beli-belah AEON mencapai nilai jualan keseluruhan mencecah RM2 juta.

“Kerjasama ini juga adalah antara inisiatif MARA bagi membantu usahawan PKS yang terkesan dengan pandemik Covid-19,” katanya. – Bernama

See author's posts


Serian FA mara ke separuh akhir

SKUAD Serian FA berjaya melangkah ke separuh akhir dalam pusingan akhir Liga Bola Sepak Bawah 20 Tahun SSC-FAS 2022.

Kejayaan pasukan bimbingan Rockeffller Sullau itu merealisasikan impian ke pusingan separuh akhir selepas menumpaskan Sarikei FA 3-1 dalam aksi terakhir mereka di Stadium Negeri, Petra Jaya petang semalam.

Dalam aksi itu, Serian FA yang turun dengan misi untuk meneruskan momentum kemenangan dan misi untuk ke separuh akhir bermula agak garang apabila mencipta tiga gol dalam tempoh 15 minit separuh masa pertama.

Penyerang Serian FA, Muhammad Shahrul Bohari mencipta jaringan pertama pasukannya pada minit ke-11, disusuli Elard George Terry George meledak jaringan pada minit ke-20 sebelum Mohamad Syah Qabillah Rosli menambah derita Sarikei FA dengan jaringan pada minit ke-26.

Gol tunggal Sarikei FA dijaringkan Nur Zulfakar Zaini minit ke-38.

“Syabas kepada pemain kerana mereka telah berjaya memastikan kemenangan dengan tiga mata yang begitu bermakna, sekali gus pasukan kita mara ke peringkat separuh akhir.

“Ia merupakan satu kemenangan dan kejayaan yang cukup berharga buat kami kerana mampu melangkah jauh pada musim ini,” kata Rockeffller Sullau kepada Utusan Sarawak.

Rockeffller berkata, dia bersama barisan kejurulatihan selepas ini akan mempersiapkan pasukan bagi mengharungi aksi separuh akhir dan masih menunggu pasukan manakah yang akan menentang mereka nanti.

Serian FA berjaya mengumpul tujuh mata hasil daripada dua kemenangan dan sekali seri selepas menamatkan tiga perlawanan.

Oleh ADI SAFARMAN

See author's posts


Peranan media massa masih relevan

MUKAH: Peranan media massa masih relevan dan amat diperlukan di dalam menyalurkan maklumat yang tepat kepada masyarakat.

Menurut Residen Bahagian Mukah, Hamdiah Bakir, walaupun Teknologi Maklumat (IT) semakin canggih dan cepat berubah dengan adanya medium seperti Whatsapp, Facebook, Instagram, Twitter dan sebagainya untuk menyampaikan berita atau menularkan berita dengan lebih cepat,  peranan media masih amat diperlukan untuk memastikan berita sahih dan benar.

Beliau berkata demikian pada Majlis Apresiasi Kepenggunaan Bersama Media dan Rakan Kepenggunaan  di Hotel Kingwood Mukah, pada malam Selasa lalu.

Program santai yang bertemakan ‘Floral Denim’ dan mematuhi prosedur operasi standard (SOP) itu merupakan  anjuran Kementerian Perdagangan Dalam Negeri Dan Hal Ehwal Pengguna(KPDNHEP) Cawangan Mukah.

Di dalam konteks KPDNHEP dan media pula, beliau berharap hubungan baik yang telah terbina dan terjalin akan berkekalan.

“Kami memerlukan anda semua untuk melaporkan tentang pelbagai isu kepenggunaan dan aktiviti KPDNHEP kepada masyarakat pengguna bagi tujuan pendidikan dan peringatan.

Marilah kita bersama-bersama berganding bahu dalam merealisasikan hasrat kerajaan untuk melahirkan masyarakat  pengguna yang berwibawa serta peniaga yang beretika,” tambahnya.

Hamdiah yang juga menggalas tanggungjawab sebagai Pengerusi bersama Gerakan Pengguna Bahagian Mukah (GPBM), turut menyentuh mengenai peranan di peringkat negara.

“Kita tidak boleh menafikan peranan wartawan dan media massa dalam pembangunan dan pemodenan negara. Ini kerana, melalui penulisan mereka, ia dapat mengubah pemikiran masyarakat.

Malah kekuatan yang ada pada ketajaman penulisan mereka boleh menjatuhkan atau membangunkan sesebuah negara. Betullah seperti kata pepatah; Mata Pena Lebih Tajam Dari Mata Pedang,” kata beliau lagi.

Hamdiah menambah kata, media bertindak sebagai penghubung yang mendekatkan kerajaan dengan masyarakat menerusi liputan dan kupasan yang diterbitkan serta mempromosikan pelbagai isu dan aktiviti kepenggunan berkaitan sepanjang tahun 2020.

Berkisar mengenai Program FoodBank Bahagian Mukah, terutama untuk siswa, beliau berkata ia melibatkan dua buah syarikat korporat, sebuah syarikat perladangan, sebuah pasar raya, dua  stesen minyak,  dua kedai roti   dan dua syarikat swasta lain.

“GPBM amat mengalu-alukan penyertaan dari pelbagai pihak sebagai penyumbang dalam usaha mencapai matlamat membantu golongan pelajar kurang berkemampuan.

Pada masa sama, pihak kami berhasrat agar program ini dapat dilaksanakan sampai bila-bila dengan penglibatan lebih banyak penyumbang yang tampil pada masa hadapan,” kata beliau lagi.

Turut hadir,  Ketua Seksyen Pendaya Upayaan & Kepenggunaan KPDNHEP, Mohammad Dzulkiflie Pathi, Pemangku Timbalan Residen, Shafrie Saili, Ketua Cawangan KPDNHEP Mukah, Salihin Den,  Pemangku Pegawai Daerah Mukah, Peleadzman Ahip dan Pegawai Pelajaran Daerah Mukah, Salemah Chali.

Oleh HENRY B SIYU

See author's posts


Kelab malam, bistro tidak dibenar beroperasi

ALEXANDRA LORNA

KUCHING: Jawatankuasa Pengurusan Bencana Negeri (JPBN) memutuskan musik kafe, kelab malam dan bistro tidak dibenarkan beroperasi di Sarawak.

Pengerusi JPBN merangkap Timbalan Ketua Menteri, Datuk Amar Douglas Uggah Embas berkata larangan itu dijelaskan semula kerana terdapat salah faham di kalangan masyarakat, dengan Bistro dilihat sebagai sebuah restoran.

“Dan hari ini, kita memutuskan mana-mana Bistro tidak dibenarkan beroperasi.

“Kita berharap semua pihak yang telah beroperasi semula dalam bidang ekonomi untuk mengikut garis panduan (SOP) yang telah ditentukan,” katanya pada sidang media laporan harian Covid-19 di sini semalam.

Beliau menambah penting untuk semua orang mengamalkan penjarakan sosial dan menjaga kebersihan diri agar kes virus Covid-19 tidak merebak.

“Tiindakan berupa amaran dan penutupan premis akan dikenakan kepada pemilik kedai, syarikat dan pasar raya yang tidak mematuhi SOP yang ditetapkan,” tegas beliau.

Terdahulu, beliau memberitahu sebanyak 3,790 permohonan pergerakan antara daerah telah diterima di 28 Ibu Pejabat Daerah PDRM seluruh Sarawak menjadikan jumlah kumulatif 30,782 permohonan, semalam.

“Daripada jumlah kumulatif tersebut, sebanyak 28,627 telah diluluskan dan 2,155 ditolak.

“Pasukan pemantau semalam telah memantau sebanyak 2,005 lokasi iaitu pasar raya (275), restoran ( 516), kilang (42), bank (171), pejabat kerajaan (75), penjaja (97), pasar tani/awam (110), tempat ibadah (100), tempat riadah (57), tapakpPembinaan (32) dan lain-lain (530).

“Sehingga semalam sebanyak 28,539 pemberitahuan sektor ekonomi yang telah dibuka diterima,” katanya.

Beliau berkata daripada jumlah tersebut, 20,519 adalah melalui atas talian dan 8,020 melalui email.

See author's posts


Tiada ‘katak’ jika parti tidak terima mereka

KOTA KINABALU: ‘Katak’ tidak akan wujud di negeri ini sekiranya parti   politik   mempunyai pendirian yang tegas   untuk tidak menerima   wakil rakyat yang   berpaling tadah selepas mendapat mandat   rakyat pada pilihan raya   negeri   (PRN) Sabah.

Tokoh politik veteran Sabah Tan Sri Chong Kah Kiat   berkata, jari tidak seharusnya ditunding kepada wakil rakyat   yang melompat atau keluar parti   tetapi parti yang menerima mereka turut bertanggungjawab dalam membendung masalah ‘katak’ di negeri ini sehingga boleh mengoncang kerajaan negeri.

Bekas Ketua Menteri Sabah ke-13 itu berkata, Ahli Dewan Undangan Negeri (ADUN) yang melompat parti kononnya untuk membela nasib rakyat adalah alasan semata-mata dan sebaliknya demi kepentingan peribadi.

Justeru, parti politik dan ADUN berkenaan harus bertanggungjawab atas perbuatan tidak berprinsip itu, katanya ahli politIk berusia 72 tahun itu yang kini menjadi presiden kehormat seumur hidup Parti Liberal Demokratik (LDP) kepada Bernama.

Chong memegang tampuk pemerintahan kerajaan negeri dari tahun 2001 hingga 2003 mengikut sistem penggiliran jawatan Ketua Menteri Sabah.

Katanya, beliau keluar daripada arena politik kerana kecewa dengan sikap kurang jujur dan tidak berprinsip oleh pemimpin politik berpengalaman dan berpendidikan tinggi yang bertindak melompat parti.

Chong hampir hilang dari radar politik Sabah kira-kira 13 tahun   setelah   meletakkan jawatan sebagai Timbalan Ketua Menteri Sabah pada 2007.

Beliau   kembali aktif dalam perjuangan parti apabila   menjadi calon LDP   bagi menghadapi saingan 10 penjuru   untuk kerusi Dewan Undangan Negeri (DUN) Inanam pada PRN Sabah, 26 September ini.

Menurut Chong, rakyat memberikan mandat kepada   ADUN   untuk memberikan khidmat yang terbaik dan memberi kesejahteran hidup kepada komuniti   setempat.

Beliau berkata, tanpa integriti dan prinsip, seseorang pemimpin itu tidak akan mampu melaksanakan tugas dengan berkesan dalam menambah baik kualiti kehidupan rakyat, apatah lagi menjadi teladan kepada generasi muda yang akan mewarisi kepimpinan negeri Sabah kelak.

Katanya, calon LDP berpegang kepada prinsip ‘cakap serupa bikin’ sekiranya diberikan mandat oleh rakyat pada pilihan raya kali ini dan bukan hanya bercakap sebagai modal politik bagi mendapatkan kuasa semata-mata.

Beliau berkata, pada PRN Sabah kali ini LDP akan   bersaing tanpa kerjasama   dengan parti   lain bagi memperjuangkan   isu   rakyat secara lebih berkesan terutama melibatkan pendatang   tanpa izin, pembangunan, pelaburan, pekerjaan, ekonomi dan meningkatkan taraf sosioekonomi rakyat.

Mengakhiri perbualan Chong ditanya adakah beliau bersedia kembali ke kerusi Ketua Menteri Sabah sekiranya partinya mentadbir kerajaan negeri, beliau menyatakan sudah menjadi kebiasaan sekiranya menjadi pemimpin untuk bersedia terhadap segala   situasi.

“Sedia itu memang sudah sedia   tetapi di sini saya serah kepada rakyat   kerana mereka berhak menentukan pemimpin mereka sendiri,” katanya.

LDP bertanding di 46 daripada keseluruhan 73 kerusi pada pilihan raya ini. – Bernama

See author's posts


Aktiviti berzumba bersama Keluarga Malaysia

KENANGAN…. Premier Sarawak Datuk Patinggi Tan Sri Abang Johari Tun Openg bersama tetamu kehormat merakam gambar bersama di Bangunan Dewan Undangan Negeri semasa Berjalan Teguh Bersama Keluarga Malaysia oleh Premier Sarawak di Tebingan Kuching semalam.• Foto ANDRE OLIVEIRO

KUCHING: Tarian Zumba yang berasal dari Bogota tetapi semakin popular dalam kalangan warganegara, turut diselitkan dalam akvititi sempena Bulan Kebangsaan dan Kibar Jalur Gemilang 2022 Peringkat Negeri Sarawak, semalam.

Lebih meriah apabila Premier Sarawak, Datuk Patinggi Tan Sri Abang Johari Tun Openg turut menunjukkan bakat berzumba dengan gerakan tarian diiringi irama muzik.

Turut serta ialah dif-dif kehormat yang lain dalam acara aktiviti Zumba Keluarga Malaysia yang disertai sekitar 200 peserta dari pelbagai agensi kerajaan dan orang awam.

Terdahulu, Abang Johari menyempurnakan acara pelepasan Berjalan Teguh Bersama Keluarga Malaysia merentasi Jambatan Darul Hana, Kuching, yang menyeberangi Sungai Sarawak.

Premier Sarawak mengetuai acara berjalan kaki sejauh 650 meter atas jambatan bersama Keluarga Malaysia dari Tebingan Sungai Kuching sehingga ke Dewan Undangan Negeri (DUN) sambil mengibarkan jalur gemilang.

Sementara itu, menurut pegawai Jabatan Penerangan, Izawati Eni, Konvoi Kembara Merdeka yang bermula kelmarin akan merentasi kesemua 33 daerah di Sarawak.

“Konvoi ini disertai 33 kenderaan terdiri daripada pelbagai agensi termasuk Jabatan Penerangan.

“Konvoi Kembara Merdeka ini akan singgah di 37 lokasi persinggahan dengan jarak perjalanan sejauh lebih kurang 4,025 kilometer bermula dari Telok Melano sehinggalah ke Lawas.

“Konvoi ini akan berpatah balik ke Betong pada 31 Ogos untuk bersama memeriahkan Sambutan Bulan Kebangsaan Peringkat Negeri Sarawak,” katanya ketika ditemui selepas program Zumba Keluarga Malaysia di Tebingan Kuching, semalam.

Orang ramai yang turut serta dalam acara perlepasan Berjalan Teguh Bersama Keluarga Malaysia merentasi Jambatan Darul Hana, Kuching kesemuanya menunjukkan semangat patriotisme.

Turut hadir, Speaker DUN Tan Sri Mohamad Asfia Awang Nassar.

Oleh AZREEN KERIA & SHAHRUL QIZAT

See author's posts


Penduduk Malaysia berjumlah 32.4 juta

PERDANA Menteri Datuk Seri Ismail Sabri Yaakob (tengah) bersama Menteri di Jabatan Perdana Menteri(Ekonomi) Datuk Seri Mustapa Mohamed (kiri) dan Pesuruhjaya Banci Malaysia Datuk Seri Dr Mohd UzirMahidin pada Majlis Pelancaran Laporan Penemuan Utama Banci 2020 di Dewan Canselor Management danScience University (MSU) Seksyen 13 semalam. • Foto BERNAMA

SHAH ALAM: Penduduk di Malaysia berjumlah 32.4 juta mengikut penemuan Utama Banci Penduduk dan Perumahan 2020, kata Perdana Menteri Datuk Seri Ismail Sabri Yaakob.

Beliau berkata, purata Kadar Pertumbuhan Tahunan dikompaun (CAGR) penduduk adalah 1.7 peratus dalam tempoh 10 tahun.

Menurutnya daripada jumlah itu, 29.8 juta atau 91.7 peratus adalah warganegara manakala 2.7 juta atau 8.3 peratus bukan warganegara.

Perdana menteri berkata, banci juga mendapati 52.3 peratus ialah lelaki manakala 47.7 peratus perempuan dengan nisbah jantina adalah 110 lelaki berbanding 100 wanita.

“Penemuan banci juga menunjukkan negeri yang mempunyai bilangan wanita melebihi lelaki adalah Wilayah Persekutuan Putrajaya iaitu 100 wanita bersamaan 96 lelaki,” katanya ketika berucap pada majlis perasmian pelancaran Laporan Penemuan Utama Banci Penduduk dan Perumahan 2020 di sini semalam.

Ismail Sabri berkata bagi statistik mengikut etnik, penduduk Bumiputera mencatatkan peratusan tertinggi iaitu sebanyak 69.4 peratus diikuti Cina (23.2 peratus), India (6.7 peratus) dan lain-lain (0.7 peratus).

Dari segi kumpulan umur pula, beliau berkata dapatan menunjukkan 6.8 peratus adalah berumur 65 tahun dan ke atas, 69.3 peratus ialah umur bekerja (15 hingga 64 tahun) dan bakinya 24 peratus dalam kalangan umur muda (0 hingga 14 tahun).

“Warga emas iaitu penduduk yang berumur 60 tahun ke atas telah direkodkan sebanyak 10.4 peratus (3.4 juta) berbanding 2010 sebanyak lapan peratus (2.2 juta).

“Umur muda telah menunjukkan penurunan daripada 27.6 peratus pada 2010 kepada 24 peratus pada 2020,” katanya.

Perdana Menteri berkata dari segi tempat kediaman pula, sebanyak 9.6 juta telah dibanci serta terdapat 8.2 juta Isi Rumah (IR) dengan Purata Saiz IR persendirian adalah sebanyak 3.8.

Beliau berkata, penemuan Banci 2020 itu akan dijadikan tanda aras baharu untuk kerajaan menggariskan polisi dan dasar berkaitan dalam pembangunan kesejahteraan rakyat, di samping dapat memberikan input menyeluruh dalam pelaksanaan dasar sedia ada seperti Wawasan Kemakmuran Bersama 2030, Rancangan Malaysia Ke-12 dan Agenda 2030 Pembangunan Mampan (SDGs).

Katanya, dalam menghasilkan statistik kependudukan dan demografi melalui pelaksanaan Banci 2020 itu, kerjasama strategik antara Jabatan Perangkaan Malaysia dengan kementerian, agensi kerajaan negeri, pihak berkuasa tempatan dan pihak swasta serta masyarakat umum telah terjalin erat bagi menjamin integriti data yang diterbitkan.

Ismail Sabri turut menzahirkan penghargaan kepada semua yang terlibat dalam menjayakan pelaksanaan banci berkenaan bagi mendapatkan hasil bermanfaat kepada negara dan rakyat, bukan sahaja untuk generasi masa kini tetapi generasi akan datang.

Beliau juga menyeru rakyat negara ini untuk terus membudayakan data dan maklumat dalam pengurusan kehidupan supaya negara dapat membentuk tamadun bangsa yang berfikiran kritis dan analitik berpaksikan data.

“Statistik dan data ini amat berkait rapat dengan pola berfikir dan seterusnya diolah kepada keputusan dan keberhasilan.

“Natijahnya, negara bakal melahirkan rakyat yang berminda kelas pertama selaras dengan aspirasi Keluarga Malaysia ke arah mencapai negara maju pada 2030,” katanya. – Bernama

See author's posts


Inflasi meningkat 4.4 peratus

KUALA LUMPUR: Inflasi Malaysia meningkat 4.4 peratus kepada 127.9 pada Julai 2022 berbanding 122.5 pada bulan yang sama tahun sebelumnya, kata Ketua Perangkawan Jabatan Perangkaan Malaysia, Datuk Seri Mohd Uzir Mahidin.

Beliau berkata, Indeks Makanan yang meningkat 6.9 peratus kekal menjadi penyumbang utama kepada kenaikan inflasi pada bulan itu.

“Peningkatan inflasi Malaysia pada bulan itu turut disebabkan oleh kesan asas yang lebih rendah pada tahun lalu berikutan pemberian diskaun bil elektrik dari lima hingga 40 peratus mengikut jumlah penggunaan kepada pengguna domestik di bawah Pakej Perlindungan Rakyat dan Pemulihan Ekonomi (PEMULIH) pada Julai hingga September 2021,” kata beliau dalam kenyataan semalam.

Beliau berkata, terdapat item makanan yang menunjukkan momentum peningkatan lebih perlahan berbanding Jun 2022. Antaranya ialah subkumpulan Ikan dan Makanan Laut (4.2 peratus) dan Sayur-sayuran (7.1 peratus).

Selain kumpulan Makanan, Mohd Uzir berkata, kesemua kumpulan lain juga terus merekodkan peningkatan kecuali Komunikasi kekal tidak berubah berbanding pada bulan yang sama tahun sebelumnya.

Restoran dan Hotel meningkat 5.8 peratus diikuti Pengangkutan (5.6 peratus), Hiasan, Perkakasan dan Penyelenggaraan Isi Rumah (4.0 peratus) serta Perumahan, Air, Elektrik, Gas dan Bahan Api Lain (3.8 peratus).

Sementara itu, Perkhidmatan Rekreasi dan Kebudayaan turut mencatatkan peningkatan sebanyak 2.5 peratus, Pelbagai Barangan dan Perkhidmatan (2.1 peratus) dan Pendidikan (1.2 peratus).

Inflasi bagi tempoh Januari hingga Julai 2022 meningkat 2.8 peratus berbanding tempoh yang sama pada tahun sebelumnya.

Bagi perbandingan bulanan, inflasi meningkat 0.4 peratus berbanding Jun 2022.

Peningkatan ini disumbangkan terutamanya oleh Restoran dan Hotel (0.8 peratus) serta Makanan dan Minuman Bukan Alkohol (0.7 peratus). Ini diikuti Hiasan, Perkakasan dan Penyelenggaraan Isi Rumah (0.6 peratus) dan Pengangkutan (0.5 peratus).

Inflasi teras dan inflasi tanpa bahan api masing-masing mencatatkan peningkatan 3.4 peratus dan 4.2 peratus pada Julai 2022 berbanding bulan yang sama pada tahun sebelumnya.

Kesemua negeri menunjukkan peningkatan dalam inflasi dengan tiga negeri meningkat melepasi paras inflasi nasional 4.4 peratus. – Bernama

See author's posts


Lelaki ditahan kes ugut di Long Lama

KUCHING: Seorang lelaki warga tempatan ditahan oleh Bahagian Siasatan Jenayah Daerah Ibu Pejabat Polis Daerah (IPD) Marudi bersabit kes ugutan jenayah menggunakan senjata di Long Lama.

Suspek yang berumur lingkungan 20-an, disiasat dibawah Seksyen 506 Kanun Keseksaan.

Rampasan barang kes juga turut dibuat ke atas suspek iaitu sebilah parang berukuran lebih kurang 68 sentimeter.

Oleh NICKELYSON LAKUN

See author's posts


Ingkar PKP, kompaun RM1,000 masih kekal

PUTRAJAYA: Jumlah
kompaun bagi pesalah yang ingkar Perintah Kawalan Pergerakan (PKP) masih
kekal pada kadar RM1,000, kata Menteri Kanan (Kluster Keselamatan) Datuk
Seri Ismail Sabri Yaakob.

Beliau
berkata setakat ini, Akta Pencegahan dan Pengawalan Penyakit Berjangkit 1988
masih diguna pakai atas kesalahan tersebut dan sekiranya jumlah kompaun
ingin dinaikkan, akta itu perlu dipinda di Parlimen.

“Memang
ramai rakyat kita berpandangan kenapa ia rendah berbanding negara lain. Memang
kita ada bincangkan perkara ini. Tetapi ia akta jelas dan peraturan jelas,
bahawa hukumannya RM1,000. Jika ingin ubah, ia perlu dibawa ke Parlimen.

“Polis juga
ada pilihan. Sama ada memberi kompaun atau bawa ke mahkamah. Maka hukuman
penjara dan sebagainya ditentukan oleh mahkamah,” katanya selepas
mempengerusikan mesyuarat Jawatankuasa Khas Menteri – menteri Mengenai Perintah
Kawalan Pergerakan (PKP) di sini semalam.

Ismail Sabri
berkata Polis Diraja Malaysia (PDRM) telah menahan 1,220
individu kerana ingkar PKP, merangkumi 854 individu dikenakan kompaun
RM1,000 semalam.

Manakala 345
individu direman dan 21 individu lagi dijamin polis.

“Jumlah keseluruhan
kompaun yang dikeluarkan adalah 2,156 dan jumlah
tangkapan kumulatif ingkar PKP dari 18 Mac sehingga 11 April adalah
sebanyak 8,125 individu,” katanya

Ismail Sabri
berkata setakat semalam juga PDRM dan Angkatan Tentera Malaysia (ATM)
telah melakukan pemeriksaan ke atas 435,361 kenderaan di 783
sekatan  jalan raya di seluruh negara.

Sebanyak 48,123
pemeriksaan mengejut, katanya, telah diadakan di seluruh negara dengan
6,158 premis telah diperiksa oleh pihak berkuasa.

Sementara
itu, Ismail Sabri sekali lagi mengulangi bahawa pelaksanaan kuarantin
wajib tetap dilaksanakan ke atas semua rakyat
Malaysia yang masuk ke negara ini melalui pintu masuk
antarabangsa darat, laut dan udara di seluruh negara.

Katanya
sebagai contoh pintu masuk antarabangsa melalui jalan
darat di Padang Besar, Perlis dan Bukit Kayu Hitam, Kedah
selain melalui jalan laut seperti di Terminal Feri Stulang Laut,
Johor dan Terminal Feri Sandakan di Sabah.

“Pelaksanaan
kuarantin wajib ini adalah sama seperti yang dikenakan ke atas semua
rakyat dan warga asing yang masuk ke negara ini melalui udara seperti
melalui Lapangan Terbang Antarabangsa KLIA dan KLIA2, Lapangan
Terbang Antarabangsa KKIA (Kota Kinabalu) dan Lapangan Terbang
Antarabangsa Kuching.

“Pusat
Kuarantin telah disediakan di semua pintu masuk antarabangsa, dan mereka
akan disaring sebelum dikuarantin wajib,” katanya.

Beliau
berkata setakat semalam sebanyak 163
pusat kuarantin beroperasi berbanding 156 pada hari
sebelumnya dan 12,359 individu sedang menjalani proses
kuarantin wajib.

Seramai 835
rakyat Malaysia telah pulang ke tanah air dan telah dikuarantin wajib Sabtu
lepas, katanya.

Sementara
itu, Ismail Sabri berkata Kementerian Perumahan dan Kerajaan Tempatan
(KPKT) telah melaksanakan 1,413 operasi sanitasi awam COVID-19
di 89 zon termasuk di 25 Zon Merah sejak 30 Mac.

Katanya
antara kawasan yang disanitasi, 987 bangunan kerajaan, 602 tempat
awam, 599 pusat perniagaan dan 115 pasar raya.

“Semalam
sebanyak 122 operasi sanitasi meliputi 51 zon di 13
negeri, termasuk 38 kawasan di Johor dan 23
kawasan di Pahang. Bangunan kerajaan (103), tempat awam
(37) pusat perniagaan (71) dan pasar raya (lapan) telah disanitasi.

Satu Projek
Perumahan Rakyat (PPR) dan 17 kawasan guna sama skim
strata kos rendah dan sederhana rendah zon merah di Selangor telah
dinyahcemar menjadikan jumlah keseluruhan 38 PPR telah selesai
disanitasi melibatkan 37,686 unit rumah, katanya.– Bernama

See author's posts


Lau akan letak jawatan Timbalan Pengerusi MDLBS

SIBU: Ahli Dewan Negara, Senator Robert Lau Hui Yew yang baharu dilantik akan meletak jawatan sebagai Timbalan Pengerusi Majlis Daerah Luar Bandar Sibu (MDLBS) dalam masa terdekat ini.

Beliau menyatakan perkara itu kepada pemberita selepas menghadiri Kempen Menderma Darah anjuran bersama MDLBS dengan Persatuan Bulan Sabit Merah (PBSM) Cabang Sibu di Perpustakaan Awam Sibu Jaya, semalam.

Robert Lau yang juga Pengerusi Parti Bersatu Rakyat Sarawak (SUPP) Cawangan Bawang Assan akan menghadiri mesyuarat bulanan MDLBS yang terakhir baginya pada Isnin ini dan akan mengucapkan selamat tinggal kepada kakitangan MDLBS.

“Saya telah menyerahkan surat peletakan jawatan sebagai Timbalan Pengerusi MDLBS kepada Presiden SUPP, Dato Sri Dr Sim Kui Hian pada hari mengangkat sumpah sebagai Senator pada 22 Jun lalu,” jelasnya.

Katanya, beliau akan bertanding untuk Pilihan Raya Negeri Ke-12 (PRN12) akan datang jika partinya dan Gabungan Parti Sarawak (GPS) berhasrat ingin meletakkannya sebagai calon untuk kerusi DUN Bawang Assan.

“Saya sedia memberikan komitmen jika keputusan mereka benar-benar memerlukan khidmat saya,” ujarnya.

Sebagai Senator, katanya lagi, beliau mempunyai platform untuk berkhidmat kepada rakyat di peringkat Kerajaan Persekutuan.

“Saya akan membuka pusat khidmat sebagai Senator di Jalan Kampung Nyabor pada 1 Julai ini. Ia adalah untuk memberikan khidmat kepada rakyat di Sibu,” ujarnya lagi.

Turut hadir ialah Pengerusi MDLBS, Sempurai Petrus Ngelai, Pengerusi PBSM Cabang Sibu, Penghulu Chua Hiong Kee serta yang lain.

See author's posts


1,721 usahawan kini jadi ahli BROSS

CHERYL LAW

KUCHING: Para pengguna mempunyai beberapa pilihan untuk menempah barangan
keperluan secara digital untuk diri kita terutama semasa Perintah Kawalan
Pergerakan (PKP) menentang Covid-19 sekarang dan pada bulan Ramadan dan
sambutan Hari Gawai Dayak akan datang.

Menteri Muda Perdagangan Antarabangsa dan Perindustrian, Industri Terminal
dan Keusahawan (MINTRED), Datuk Mohd Naroden Majais berkata, kementeriannya
telah memulakan satu program yang dinamakan BAZAAR RAMADAN SARAWAKKU SAYANG
(BROSS).

“Program ini boleh digunakan dalam mana-mana musim dan menggunakan beberapa
Platfom Digital atau e-commerce. Salah satu daripada platfom e-Commerce yang
kementerian wujudkan ialah applikasi “HELPY”,” katanya.

Mengulas lanjut beliau berkata, Platfom e-commerce Helpy ini akan
membantu  para usahawan mempromosikan
barangan mereka, membantu para pengguna mencari barang keperluan, dan
seterusnya menghantar barangan belian itu terus ke rumah mereka mengikut tarikh
dan masa yang telah dipilih.

Dengan kata lain jelasnya, applikasi HELPY ini memberi perkhidmatan
sehingga ke destinasi atau LAST MILE services.

Menurut Naroden, setakat ini sambutan keatas program BROSS dengan platfom
HELPY telah berkembang dengan kadar yang sangat cepat.

Sejak pengumuman pelaksaan PKP pada 18 Mac yang lalu, BROSS mula dilancar
secara sederhana dan sekarang sudah berkembang ke seluruh 12 bahagian di negeri
ini.

“Setakat ini, BROSS sudah mempunyai ahli atau vendor sebanyak 1,721 orang
usahawan dan 410 orang pengendali yang berlesen dan sudah juga di inokulasi
dengan Vaccine typhoid untuk memastikan para penghantar barangan itu bersih dan
sihat,” jelasnya

Tambahnya, BROSS juga mempunyai pengikut Facebooknya sebanyak 95,725 orang
seluruh Negeri. Jumlah vendor (usahawan), runners (penghantar), dan pengikut
melalui Facebook BROSS akan bertambah setiap masa.

Jaringan BROSS sudah berkembang dari Bahagian Kuching hingga ke Limbang.

Malah menurut Naroden, Bahagian Kapit sudah ada beberapa orang vendor
dengan pengendalinya sekali.

Manakala, Bahagian Limbang sudah ada 100 orang usahawan atau vendors
berdaftar dan dijangka memulakan operasi penghantaran Rabu ini.

Naroden berkata bahawa panduan ini mungkin tidak seberapa jelas, namun kita
sebagai pengguna di zaman digital ekonomi sekarang harus belajar serba sedikit
cara menggunakan teknologi moden ini.

“Jarang sekali kita lihat orang tidak memiliki telefon. Majoriti antara
kita memiliki telefon dan mungkin ada yang memiliki lebih daripada satu
telefon,” katanya.

Ujarnya, selaras dengan dasar dan impian Ketua Menteri Datuk Patinggi Abang
Johari Tun Openg, teknologi akan mengubah cara kita bekerja. Dan lama laun
penggunaan teknologi dan internet akan menjadi budaya kita.

“Lebih lagi kita sekarang sedang dilanda wabak Covid-19, dimana kita tidak
ada pilihan lain, melainkan mendekat diri kita dan menghayati teknologi sebagai
cara hidup kita di masa akan datang,” tambahnya.

See author's posts


Maksud evolusi, revolusi

SALAM pertemuan.  Seperti biasa, dalam siri kali ini akan diketengahkan beberapa perkataan untuk dijelaskan maksudnya sebagai panduan pengguna bahasa Melayu, sama ada dalam konteks rasmi ataupun sebaliknya.

Dalam siaran kali ini, diketengahkan dua patah perkataan yang hampir sama sebutan dan ejaannya, iaitu evolusi dan revolusi.  Kedua-dua perkataan ini berupa kata pinjaman daripada perkataan bahasa Inggeris, iaitu evolution dan revolution.  Samakah maksud kedua-dua perkataan ini?  Untuk mengetahui lebih lanjut,  dihuraikan serba ringkas akan takrifan perkataan-perkataan berkenaan.

Evolusi andai dirujuk Kamus Dewan edisi keempat, entri kata tersebut ditakrifkan untuk membawa maksud, pertamanya, “perubahan secara beransur-ansur pada haiwan atau tumbuhan, daripada satu generasi kepada generasi lain”; manakala takrifan keduanya dihuraikan sebagai “perkembangan secara beransur-ansur, terutamanya pada bentuk yang lebih komplek”.  Tuntasnya perkataan tersebut merujuk kepada proses perubahan atau perkembangan yang berlaku pada haiwan atau tumbuhan atau sesuatu bentuk atau sifat, daripada suatu  fasa kepada fasa yang lain, mahupun daripada suatu bentuk atau sifat kepada suatu sifat yang lebih kompleks.

Andai dirujuk Kamus Merriam-Webster, pengertian yang dicatitkan untuk kata evolution adalah descent with modification from preexisting species : cumulative inherited change in a population of organisms through time leading to the appearance of new forms : the process by which new species or populations of living things develop from preexisting forms through successive generations;  the historical development of a biological group (such as a species); a process of change in a certain direction; the action or an instance of forming and giving something off; a process of continuous change from a lower, simpler, or worse to a higher, more complex, or better state;  a process of gradual and relatively peaceful social, political, and economic advance;  the process of working out or developing; the extraction of a mathematical root; a process in which the whole universe is a progression of interrelated phenomena; one of a set of prescribed movements.

Perkataan revolusi pula, membawa maksud, pertamanya, “perubahan sesebuah kerajaan, sistem politik, atau sistem sosial yang dilakukan secara radikal dan kekerasan, seperti rusuhan dan pemberontakan bersenjata”, manakala maksud seterusnya adalah “perubahan yang menyeluruh dan mendadak, terutamanya dari segi cara berfikir, bertindak dan sebagainya”.  Lantaran apabila disebut merevolusikan, perbuatan sedemikian merujuk kepada tindakan “mengubah sistem pemerintahan (sosial dan lain-lain) dengan kekerasan (cepat dan lain-lain), membawa perubahan kepada sesuatu atau dalam sesuatu bidang secara radikal (meluas, menyeluruh dan cepat)”.

Andai dirujuk Kamus Merriam Webster, takrifan revolution dihuraikan pula sebagai,  the action by a celestial body of going round in an orbit or elliptical course; completion of a course (as of years);  a sudden, radical, or complete change; a fundamental change in political organization; activity or movement designed to effect fundamental changes in the socioeconomic situation;  fundamental change in the way of thinking about or visualizing something : a change of paradigm; a changeover in use or preference especially in technology.

Daripada huraian berdasarkan kedua-dua buah kamus, terkesan perbezaan maksud kedua-dua patah perkataan.  Walaupun kedua-duanya menyentuh tentang perubahan, namun dari segi latar situasi, objek dan matlamat, terdapat perbezaannya.  Semoga apa-apa yang dihuraikan secara ringkas ini mampu membantu khalayak pembaca memahami maksud kedua-dua patah perkataan yang diketengahkan kali ini.  Salam bahasa.

Lindungi diri, lindungi bangsa, lindungi negara!

Sumber rujukan :

Kamus Dewan edisi keempat dan Kamus Merriam-Webster

See author's posts


Longgar PKP: Rakyat diingat berhati-hati

ZARINA ABDULLAH

KUCHING: Walaupun Kerajaan Malaysia membenarkan hampir semua sektor
ekonomi, aktiviti perniagaan beroperasi dan aktiviti sukan dijalankan bermula 4
Mei, rakyat haruslah diingatkan supaya sentiasa berhati-hati dalam memerangi
wabak Covid-19 kerana negara masih belum menang dalam menanganinya.

Menteri Pelancongan, Kesenian dan Kebudayaan Datuk Abdul Karim Rahman
Hamzah berkata, Perintah Kawalan Pergerakan (PKP) tidak dapat dilaksanakan
selama-lamanya dan ia adalah penting bagi kerajaan melaksanakan perkara itu
namun dengan pelbagai Prosedur Operasi Standard (SOP) yang mesti dipatuhi.

“Saya menyambut baik dan gembira mendengar berita itu daripada Perdana
Menteri mengenai kelonggaran PKP dengan banyak aktiviti sosial dan ekonomi
dibenarkan beroperasi mengikut peraturan tertentu.

“Apa yang penting adalah kerajaan kini berjaya mewujudkan kesedaran di
kalangan orang awam di Malaysia menerusi pelaksanaan PKP dan rakyat akan terus
mengamalkan kebersihan diri yang baik, mempraktikan penjarakan sosial,
menggunakan cecair pensanitasi tangan, penutup mulut dan hidung selain mengelakkan
perhimpunan melibatan orang ramai.

“Dengan kesedaran ini di seluruh Malaysia, maka inilah masa sesuai
untuk memulakan semula ekonomi Malaysia, namun rakyat harus tetap menjaga dan
memastikan semua nasihat dalam memerangi virus ini dipatuhi dengan ketat,”
katanya dalam kenyataan, semalam.

Abdul Karim yang juga Menteri Belia dan Sukan turut menyambut baik
pengumuman membenarkan aktiviti sukan luar yang tidak melibatkan sentuhan badan
dan perhimpunan ramai.

“Bagi aktiviti sukan santai tertentu yang dibenarkan amat dialu-alukan
namun kita tetap harus berhati-hati dalam memerangi Covid-19.

Terdahulu pada Jumaat, Perdana Menteri Tan Sri Muhyiddin Yassin pada
perutusan sempena sambutan Hari Pekerja mengumumkan semua sektor ekonomi dan
aktiviti perniagaan di Malaysia akan dibenarkan beroperasi tertakluk kepada
syarat-syarat dan SOP yang ditetapkan oleh pihak berkuasa bermula 4 Mei ini.

Beliau berkata, selain perniagaan, aktiviti-aktiviti sukan yang melibatkan
perhimpunan ramai, sentuhan badan dan lain-lain risiko jangkitan juga tidak
dibenarkan dan ini termasuk sukan bola sepak, ragbi, renang dan semua acara
sukan tertutup dan stadium.

Namun katanya, aktiviti sukan luar yang tidak melibatkan sentuhan badan dan
perhimpunan ramai dibenarkan termasuk joging, kayuhan basikal, golf dan larian
dalam kumpulan kecil tidak melebihi 10 orang juga dibenarkan dengan syarat anda
mengamalkan penjarakan sosial dan elakkan sentuhan badan.

See author's posts


Agihan BBMSS di Demak Laut bermula

KUCHING: Penduduk di kawasan Dewan Undangan Negeri (DUN) Demak Laut boleh menarik nafas lega apabila mula menerima Bantuan Bekalan Makanan Sarawakku Sayang (B) sejak Selasa lalu.

Ahli Dewan Undangan Negeri (ADUN) Demak Laut Dr. Hazland Abang Hipni berkata, seramai 6,020 Ketua Isi Rumah (KIR) akan menerima Bekalan Makanan BKSS di DUN Demak Laut yang dilaksanakan secara berperingkat.

“Peringkat pertama ini, sejumlah 456 KIR dari Kampung Tabuan Lot, 222 KIR Kampung Tabuan Hilir dan 290 KIR Tabuan Lama menerima Bekalan Makanan BKSS dengan jumlah keseluruhan 968 KIR.  Agihan seterusnya akan dilaksanakan pada Rabu dan hari-hari berikutnya,” kata beliau semasa ditemui dalam Majlis Penyerahan Bekalan Makanan BKSS di Dewan Masyarakat Kampung Tabuan pada Selasa lalu.

Bantuan makanan ini diuruskan oleh Pejabat Pusat Khidmat DUN Demak Laut dan turut dibantu Ketua Masyarakat dan Ketua Kaum (KMKK), Jawatankuasa Kemajuan dan Keselamatan Kampung (JKKK), Parti Pesaka Bumiputera Bersatu (PBB) di peringkat ranting dan Pertubuhan Belia Kebangsaan Bersatu Sarawak (SABERKAS).

Dr.  Hazland turut menambah bahawa bantuan ini  diharap dapat membantu meringankan beban ditanggung penduduk dalam menghadapi Perintah Kawalan Pergerakan (PKP).

“Pergerakan yang terhad telah menyebabkan kesukaran penduduk mendapatkan bekalan makanan. Justeru, agihan Bekalan Makanan BKSS yang diadakan ini sedikit sebanyak mengurangkan beban penduduk khususnya dalam mendapatkan makanan keperluan,” tambahnya.

Oleh Jeakqleyn Yacho

See author's posts


Sarjan Ditembak: Polis jalankan siasatan telus, tidak lindungi mana-mana pihak – KPN

KUALA LUMPUR: Polis Diraja Malaysia (PDRM) akan menjalankan siasatan dengan telus untuk mengetahui punca seorang anggota polis berpangkat sarjan ditemukan meninggal dunia dengan tiga kesan tembakan di kawasan belakang Balai Polis Bayan Lepas di Pulau Pinang, minggu lepas.

Ketua Polis Negara Tan Sri Acryl Sani Abdullah Sani berkata, PDRM tidak pernah menutup atau melindungi sebarang salah laku mana-mana pihak termasuk anggotanya sendiri.

Beliau berkata ketika ini PDRM sedang menunggu laporan bedah siasat daripada pasukan perubatan sebelum melakukan siasatan lanjut.

“Saya menasihatkan orang ramai agar tidak membuat sebarang spekulasi mengenai insiden terbabit sehingga siasatan kes ini selesai,” katanya kepada pemberita selepas majlis serah terima tugas Ketua Polis Selangor dan Pengerusi Perkep Selangor di sini, hari ini.

Dalam kejadian 3.30 petang itu, sepucuk pistol turut ditemukan pada mayat mangsa berusia 51 tahun yang bertugas di balai berkenaan dengan kesan tembakan pada leher, dada dan kepala.

Dalam perkembangan lain, Acryl Sani memohon orang awam yang mempunyai maklumat berhubung penemuan mayat yang dipotong enam bahagian di tepi jalan di Kilometer 447 Lebuhraya Utara Selatan (PLUS) arah utara, berhampiran susur Rawang Selatan, bulan lepas untuk tampil memberi keterangan

“Mana-mana pihak yang mempunyai maklumat berhubung kejadian itu walaupun ia dianggap tidak relevan diminta salurkan maklumat kerana ia membantu pasukan penyiasat dalam menyelesaikan kes itu.

“Tambahan pula, kes berkenaan berlaku di kawasan yang tidak mempunyai kamera litar tertutup dan ia menyukarkan siasatan polis dalam kes ini,” katanya.

Mengenai laporan polis yang dibuat Hakim Mahkamah Rayuan Datuk Mohd Nazlan Mohd Ghazali bagi menafikan tuduhan penulis blog Raja Petra Kamarudin dalam satu artikel pada April tahun lepas, Acryl Sani berkata perkara itu masih dalam siasatan dan perkembangan lanjut kes itu akan dimaklumkan menerusi kenyataan media dalam masa terdekat. – Bernama

See author's posts


Aren Lah pakar topi rotan

Gabungan idea kreatif dan kerajinan tangan boleh mencipta sesuatu yang unik, contohnya rotan boleh menghasilkan kraf tangan untuk banyak kegunaan.

Dari aspek ekonomi, kraf tangan ini dapat dijual bagi menjana pendapatan. Syaratnya, produk itu haruslah berkualiti dan cara pemasarannya juga tepat.

Rotan dapat menghasilkan banyak produk akhir yang menarik serta mendapat permintaan tinggi di pasaran. Semakin kreatif dan rumit rekaannya, maka harganya semakin meningkat serta menjadi rebutan ramai.

Tidak hairanlah mengapa ramai pengusaha kraf tangan gemar menghasilkan kraf tangan daripada rotan kerana ia ditransformasikan ke dalam banyak bentuk dan fungsi, selain mempunyai daya tahan yang tinggi. Kraf yang diperbuat daripada rotan mempunyai banyak kelebihan termasuk ringan dan praktikal, anggun mudah disesuaikan dengan gaya dan keadaan, kata seorang pembuat topi daripada rotan,  Aren Lah. Aren, 58 dari Long Keseh, Ulu Baram dan sekarang menetap di Marudi sudah lama berjinak dengan pembuatan kraf tangan.

“Sudah lebih 30 tahun saya menghasilkan kraf tangan dan seni ini saya pelajari daripada ibu dan saudara-mara yang lain. Saya tidak pernah mengikuti sebarang kursus bimbingan kraf tangan seperti orang lain,” katanya.

Kata Aren, kraf tangan juga lah sumber rezeki demi kelangsungan hidup keluarganya. Justeru menghasilkan kraf tangan berasaskan manik, bemban, rotan dan sebagainya sudah menjadi kerjayanya selama ini.

Malah katanya, sekitar tahun 2017 dan 2018 beliau amat aktif mempromosikan kraf tangannya , bukan sahaja di Sarawak tetapi hingga ke Semenanjung Malaysia.

Bagaimanapun, Aren lebih banyak memasarkan produknya di bandar berdekatan seperti Miri atau di Pasar Tamu Marudi, selain promosi secara atas talian.

Katanya, pergerakannya agak terhad sekarang kerana terikat dengan tanggungjawab untuk menjadi ibunya yang kurang sihat.

Di antara produk paling disukainya adalah topi rotan kerana merasakan paling mudah dihasilkan dan paling banyak gunanya untuk si pembeli. “Untuk membuat topi rotan ini, saya menggunakan rotan saga kerana ia lembut dan mudah dibentuk apabila menganyamnya,” beritahu Aren. Setiap topi rotan yang dihasilkannya ini dijual pada harga berpatutan, bergantung kepada saiz.

Dia bersyukur kerana sambutan daripada pelanggan amat menggalakkan dan ini memberi motivasi kepadanya untuk terus menghasilkan kraf tangan tersebut.  “Jika kita berusaha dengan gigih, sabar dan memberi tumpuan kepada bidang yang kita ceburi, kita akan mendapat pulangan yang memberangsangkan,” tambah Aren.

Oleh JIKU JUGUONG

See author's posts


500 JALANI SARINGAN

SIBU: Dianggarkan seramai 500 yang telah menghadiri upacara pengebumian salah seorang penduduk Rumah Langi, Pasai Siong Tengah hadir menjalani saringan Covid-19 di Klinik Kesihatan Lanang dan Klinik Kesihatan Sibu Jaya semalam.

Pegawai Kesihatan Bahagian Sibu,Dr.Teh Jo Hun berkata, daripada jumlahitu lebih 300 orang menjalani saringan di Klinik Kesihatan Lanang dan lebih 140 orang lagi menjalani saringan di Klinik Kesihatan Sibu Jaya.

“Mereka datang secara sukarela dan sambutan menggalakkan manakala masa beroperasi kedua-dua klinik tersebut. Keputusan ujian tersebut dijangka dapat diketahui dalam tempoh tiga hingga empat hari,”jelasnya ketika dihubungi oleh pemberita petang semalam.

Beliau memberitahu, masa operasi klinik kesihatan tersebut dibuka bermula 9.00 pagi hingga 12.00 tengah hari, semalam.

“Pada 11 hingga 15 Januari kedua-dua klinik itu akan dibuka bermula 8.00 pagi hingga 4.30 petang,” ujarnya.

Dr. Teh turut menasihatkan mereka yang diarah menjalani kuarantin di rumah perlu mengamalkan sepenuhnya amalan isolasi dan sentiasa memakai pelitup muka.

“Sekiranya ada yang didapati positif Covid-19 mereka akan dimasukkan ke wad Hospital Sibu untuk rawatan lanjut,” ujarnya lagi.

Oleh AKUN GIMAN

See author's posts


JBALB bekal air ke Kabong

KABONG: Walaupun berada dalam tempoh Perintah Kawalan Pergerakan (PKP)
ekoran wabak Covid-19 yang berkuatkuasa kini namun petugas Jabatan Bekalan Air
Luar Bandar (JBALB) terpaksa meredah situasi PKP demi menghantar bekalan air
kepada penduduk yang terputus bekalan air bersih di sini sejak petang semalam.

Semalam sebanyak empat buah lori bergerak ke kawasan terjejas di Kampung
Hulu Laut, Kampung Sungai Benang dan kampung sekitarnya susulan daripada
masalah penduduk yang berdepan masalah air sejak beberapa hari lalu.

Proses penghantaran air bermula jam 2.45 petang dengan aset penghantaran
air digerakkan dari Betong dan juga Saratok.

Semalam penghantaran air kepada penduduk memerlukan diteruskan oleh JBALB.

Menurut Jurutera Air Bahagian Betong, Tay Chiew Teck penghantaran air perlu
dilakukan meskipun ketika PKP kerana penduduk sudah kehabisan bekalan air
bersih.

Kata Tay lagi, penghantaran air turut dilakukan ke kampung lain di Daerah
Kabong yang turut berdepan dengan masalah air.

Kata Tay, Kampung Gerigat adalah antara kampung yang masih berdepan dengan
masalah air yang agak kritikal pada masa kini. Penghantaran air ke situ juga
dilakukan secara berterusan.

See author's posts


RCEP magnet pelaburan ASEAN diperkukuh lagi

PELABURAN ASEAN… Majlis Penasihat Perniagaan ASEAN (ASEAN-BAC) dan Majlis Perniagaan bukan ASEANmenggiatkan usaha meningkat dan memudahkan peluang perdagangan dan pelaburan dirantau ini.

KUALA LUMPUR: Majlis Penasihat Perniagaan ASEAN (ASEAN-BAC) dan Majlis Perniagaan bukan ASEAN menggiatkan usaha meningkat dan memudahkan peluang  perdagangan dan pelaburan di rantau ini untuk memanfaatkan perkongsian ekonomi komprehensif serantau (RCEP) yang berkuat kuasa awal tahun ini.

Bercakap kepada Bernama bersempena dengan ulang tahun ke-55 ASEAN, pengerusi ASEAN-BAC,  Tan Sri Dr Munir Abdul Majid berkata, tidak diragui lagi RCEP menawarkan peluang ekonomi yang amat besar terutamanya apabila ekonomi anggota sedang berusaha untuk bangkit kembali pasca-Covid-19.

Apabila ia mula berkuat kuasa, perjanjian perdagangan itu akan membuka laluan bagi penciptaan kawasan perdagangan bebas terbesar dunia. Di Malaysia, RCEP berkuat kuasa pada 18 Mac 2022.

“Dari sisi positifnya, perjanjian perdagangan bebas serantau terbesar dunia ini adalah 30 peratus daripada hampir segala-galanya  daripada Keluaran Dalam Negara Kasar (KDNK) global, populasi dan sebagainya. Tetapi, dari sisi negatifnya, ia masih hanya 30 peratus daripada segala-galanya, bukan 100 peratus.

“Akan ada pertumbuhan serantau ini dan pada masanya, peningkatan dalam 30 peratus itu akan menjadikannya platform serantau utama bagi meluaskan aktiviti dan kerjasama ekonomi serta sebagai peringatan adalah lebih baik sekiranya terdapat keterbukaan lebih meluas di seluruh dunia dan pemahaman mengenai perdagangan dan pelaburan,” katanya.

Menurut data oleh Bank Dunia, perjanjian itu akan mencakupi 2.3 bilion orang atau 30 peratus daripada penduduk dunia, menyumbang US$ 25.8 trilion atau kira-kira 30 peratus daripada KDNK global dan menyumbang bagi US$ 12.7 trilion, lebih satu perempat daripada perdagangan global dalam barangan dan perkhidmatan dan 31 peratus daripada aliran masuk pelaburan langsung asing global.

Namun, Munir berkata, memiliki RCEP adalah suatu yang berharga untuk dimanfaatkan dan China nampak akan peluang ini.

Apabila perjanjian itu berkuat kuasa, China telah menerbitkan garis panduan nasional bagi pelaksanaan RCEP berkualiti tinggi dalam enam bidang, iaitu perdagangan dan pelaburan, menaik taraf pembuatan, kerjasama bagi standard, sokongan kewangan, persekitaran perniagaan, dan perkhidmatan sokongan bagi perusahaan.

“Usaha-usaha juga akan dibuat untuk mengembangkan penjelasan renminbi. China menyasarkan pelbagai pasaran. Pelaksanaan untuk mencapai objektif strategik dirancang di peringkat tempatan dan wilayah,” katanya. – Bernama

See author's posts


Manifesto untuk lindungi hak Sarawak

KUCHING: Manifesto Gabungan Parti Sarawak (GPS) untuk Pilihan Raya Umum ke 15 (PRU-15) bermatlamat antara lain untuk mengembali hak yang terhakis dalam Perjanjian Malaysia 1963 (MA63).

Pengerusi Parti Rakyat Bersatu Sarawak (SUPP) Cawangan Stakan, Datuk Sim Kiang Chiok berkata manifesto itu berbeza daripada negeri lain tetapi khusus untuk Sarawakj dan rakyat Sarawak.

Malah katanya, ini juga adalah manifesto pertama kali oleh GPS untuk pilihan raya umum.

“Ia adalah untuk mengembalikan semua hak kami di bawah MA63 sebagaimana yang telah dipersetujui oleh nenek moyang kita, untuk kita semua dan anak-anak kita.

“Terdapat ekonomi baharu untuk Sarawak dan kekayaan baharu untuk rakyat Sarawak sekarang dan generasi masa depan kita.

“Kami (di Sarawak) mempunyai banyak perkahwinan campur  selama berabad-abad antara kaum yang berbeza.Kami mahu semua warga Sarawak hidup dalam harmoni dengan menerima semua kaum dan agama sebagai cara hidup kami di Sarawak.

“Kebebasan kami untuk mengamalkan agama kami adalah pengukuhan dan galakan di bawah Unit Untuk Agama Lain (UNIFOR) kerana GPS mengumpulkan sokongannya dengan perpaduan dan tidak berpecah dan memerintah tidak seperti di Tanah Melayu,” katanya dalam kenyataan semalam.

Mengenai pendidikan, beliau berkata SUPP/GPS mengiktiraf Sijil Peperiksaan Bersepadu (UEC) supaya anak-anak Sarawak boleh mendapat manfaat.

Sim berkata GPS ialah gabungan yang tepat untuk menyokong.

Beliau menyeru kepada rakyat Sarawak supaya mengundi GPS pada 19 November nanti, untuk melindungi cara hidup yang stabil, progresif dan makmur.

Oleh Mohd Neenatul Aizal

See author's posts


Filipina buka sekolah selepas vaksin ditemui

MANILA: Sekolah di Filipina hanya akan dibuka semula jika vaksin Covid-19 ditemui, biarpun ada beberapa negara sudah memulakan sesi pembelajaran di sekolah.

Presidennya, Rodrigo Duterte, berkata sekolah sepatutnya dibuka pada akhir Ogos ini, membabitkan kira-kira 25 juta murid sekolah rendah dan menengah, selepas ditutup Mac lalu susulan penularan Covid-19.

Namun, risiko terhadap murid dan pelajar sekolah sangat tinggi jika sistem akademik kembali beroperasi.

“Justeru, hanya jika mereka keselamatan mereka benar-benar dapat dipastikan, baru kita akan bincang mengenai pembukaan sekolah, biarpun pendidikan mereka terjejas akibatnya.

“Apa yang penting ialah jika vaksin ditemui dan sudah tersedia, baru kita boleh buka semula sekolah, tidak mengapa jika mereka tidak dapat tamatkan pengajian,” katanya dalam ucapan yang disiarkan petang kelmarin.

Biarpun penyelidik di seluruh dunia berusaha mencari vaksin bagi Covid-19, setakat ini tiada kepastian saintis mana yang akan berjaya membangunkan penawar itu dan membekalkannya secara besar-besaran.

Sekolah awam di Filipina biasanya bermula antara Jun dan April, namun pihak berkuasa menangguhkannya susulan pandemik virus itu yang memuncak dan pelaksanaan perintah berkurung secara ketat mengakibatkan banyak sektor ditutup.

Jutaan penduduk yang hidup dalam kemiskinan tegar di negara itu turut menimbulkan masalah akses kepada komputer di rumah untuk melaksanakan pembelajaran dalam talian.

Pandemik global itu juga mengakibatkan berjuta kanak-kanak seluruh dunia terpaksa berkurung di rumah, namun ada negara yang menjalankan kelas dalam talian secara berkumpulan di Korea Selatan dan Perancis.

Setakat petang tadi, Filipina melaporkan 14,319 kes jangkitan Covid-19 termasuk 873 kematian. – AFP

See author's posts


LAPAN TERBUNUH dalam serangan bunuh diri

JALALABAD: Satu serangan bunuh diri yang menyasarkan seorang gabenor wilayah Afghanistan membunuh sekurang-kurangnya lapan orang semalam, kata pegawai, ketika presiden melakukan perjalanan ke Qatar di mana perbincangan damai dengan Taliban terhenti.

Seramai 28 orang cedera apabila penyerang merempuh kenderaannya yang penuh dengan bahan letupan ke konvoi Rahmatullah Yarmal, gabenor wilayah timur Laghman.

“Gabenor memandu ke pejabatnya ketika keretanya dilanggar. Empat pengawalnya dan empat orang awam terbunuh, 28 cedera,” kata jurucakap gabenor, Assadullah Daulatzai kepada AFP, sambil menambah bahawa gabenor itu tidak cedera.

Jurucakap kementerian dalam negeri,Tareq Arian mengesahkan serangan itu dan mengatakan kebanyakan yang cedera adalah orang awam.

Ia berlaku ketika Presiden Ashraf Ghani berangkat ke Doha hari ini untuk bertemu dengan pegawai Qatar, tiga minggu selepas pelancaran rundingan damai penting antara pemerintah Afghanistan dan Taliban.

Ghani terlebih dulu akan berhenti di Kuwait untuk mengucapkan takziah atas kematian Emir Sheikh Sabah al-Ahmad Al-Sabah, kata jurucakapnya, Sediq Sediqqi.

Rundingan antara Taliban dan perunding pemerintah Afghanistan, yang bertujuan mengakhiri konflik Afghanistan selama 19 tahun,telah terhenti kerana ketidaksetujuan mengenai bagaimana menetapkan kod tingkah laku yang akan menjadi panduan rundingan yang lebih luas.

Taliban, yang adalah penyokong kuat Ahli Sunnah, berkeras untuk mematuhi mazhab Hanafi dalam fahaman Islam Ahli Sunnah,tetapi perunding kerajaan mengatakan itu boleh digunakan untuk mendiskriminasi Hazaras, yang sebahagian besar adalah Syiah, dan minoriti lain di negara itu.

Topik lain yang diperdebatkan ialah bagaimana perjanjian AS-Taliban akan membentuk perjanjian damai masa depan dan bagaimana ia akan dirujuk.

Setakat ini belum ada yang mengaku bertanggungjawab atas serangan Laghman, tetapi Taliban aktif di wilayah itu.

Pada Sabtu, seorang pengebom bunuh diri meletupkan kenderaan yang penuh dengan bahan letupan di pintu masuk sebuah bangunan pentadbiran di wilayah timur Nangarhar, membunuh 15 orang,kebanyakanorang awam, kata pegawai. – AFP

See author's posts


LGE minta MK dedah senarai 101 projek

KUALA LUMPUR: Ahli Parlimen Bagan Lim Guan Eng (LGE) meminta Menteri Kewangan (MK) Tengku Datuk Seri Zafrul Abdul Aziz mendedahkan senarai 101 projek secara rundingan terus bernilai RM6.61 bilion yang diluluskan ketika pemerintahan kerajaan Pakatan Harapan (PH).

“Saya tiada senarai projek itu, MOF (Kementerian Kewangan) yang ada, saya bukan menteri sekarang, saya tak boleh umumkan kerana butirannya tidak pernah dibentangkan dalam mana-mana laporan,” kata bekas Menteri Kewangan itu pada sidang media di Bangunan Parlimen di sini semalam.

Beliau juga meminta Suruhanjaya Pencegahan Rasuah Malaysia (SPRM) membuat kajian menyeluruh terhadap projek rundingan terus yang diluluskan pada zaman Barisan Nasional (BN) serta Perikatan Nasional (PN) dan bukan hanya projek di zaman PH.

Isnin lalu, Tengku Zafrul pada persidangan Dewan Rakyat memberitahu   rekod menunjukkan Kementerian Kewangan ketika diterajui Lim sebelum ini   meluluskan 101 projek secara rundingan terus.

Lim, dalam sidang media pada Selasa, mengakui meluluskan projek itu dan menyifatkan ia perkara lumrah serta tidak bercanggah dengan peraturan kerajaan.

Katanya, jumlah itu hanyalah mewakili empat peratus daripada keseluruhan nilai pembangunan atau 1.4 peratus berbanding keseluruhan perolehan sepanjang 22 bulan pentadbiran kerajaan sebelum ini. – Bernama

See author's posts


Pak Wan dicatat dalam MBOR

KOTA BHARU:  “Ini juga adalah satu cabaran kepada ‘orang muda’ kerana di usia sebegini, saya berjaya melakukan kayuhan solo mengelilingi Semenanjung,” kata Wan Hashim Wan Mahmood, 74.

Pengayuh basikal solo warga emas itu selamat tiba di rumahnya selepas menamatkan misi Kayuhan Solo Merdeka 2020 mengelilingi Semenanjung Malaysia sejauh 2,318 kilometer (km) selama 23 hari.

Memulakan kayuhan pada 8 Ogos lepas, beliau tiba di rumahnya di Telipot, di sini semalam dengan disambut oleh ahli keluarga serta wakil RedOne, Daniel Leoh dan wakil Malaysia Book of Records (MBOR), Wan Taqwa Wan Nazi.

Dengan kejayaan itu, Wan Hashim yang dikenali sebagai ‘Pakwan’ dinobatkan dalam MBOR sebagai lelaki tertua di negara ini yang mengelilingi Semenanjung Malaysia sebanyak enam kali.

Mengulas mengenai kayuhan kali ini, Wan Hashim berkata cabaran paling getir yang dilaluinya adalah ketika mendaki Lebuh Raya Timur-Barat menerusi Banjaran Titiwangsa dalam masa sehari selama kira-kira 11 jam yang sebelum ini dilakukan dalam masa dua hari.

“Alhamdulillah …hasilnya dengan semangat yang ada saya berjaya di puncak dengan kayuhan (jarak) sejauh 80 kilometer (dari Gerik ke puncak banjaran),” katanya ketika ditemui pemberita.

Jelasnya, sebelum memulakan misi solo tersebut beliau menghadapi sedikit halangan daripada keluarga susulan negara masih dibelenggu pandemik Covid-19 dan juga faktor kesihatan dirinya.

“Sebelum melakukan misi ini, saya sudah pun memikirkan daripada pelbagai faktor termasuk umur dan tahap kesihatan. Saya tahu cabarannya amat besar tetapi saya tetap cekalkan hati dan menguatkan semangat sehinggalah misi tercapai,” katanya yang turut menasihatkan golongan muda supaya mendalami apa erti kemerdekaan dan membina negara dengan kebolehan masing-masing.

Mengimbas kayuhan sebelum ini, Wan Hashim berkata beliau pernah berkayuh selama 11 hari ke Kuala Lumpur pada usia 14 tahun untuk menyaksikan Perdana Menteri pertama  Tunku Abdul Rahman Putra Al-Haj melaungkan kata-kata keramat ‘Merdeka’ di Stadium Merdeka ketika sambutan Hari Kebangsaan pada 1960.

Ia sekali gus menjadi pembakar semangat padanya untuk misi seterusnya iaitu kembali ke stadium tersebut suatu hari nanti dengan berbasikal sebagai bukti cintanya kepada negara yang tidak berbelah bahagi.

Wan Hashim mencipta rekod MBOR kali pertama pada 2014 sebagai lelaki tertua di negara ini berjaya membuat kayuhan solo mengelilingi Semenanjung Malaysia sejauh 2,200 kilometer (km).

Beliau turut mencatatkan nama dalam MBOR pada 2015 dan 2017, serta dua tahun lepas bagi jarak paling jauh 5,319 km bagi kayuhan basikal ke Vietnam, Kemboja, Thailand, Singapura dan Riau, Indonesia serta jelajah Malaysia.- Bernama

See author's posts


Hari Gawai, Pesta Kaamatan di bawah cuti negeri

KUCHING: Menteri Pelancongan,Seni dan Budaya Malaysia, Dato’ Sri NancyShukri, tampil memberi maklum balas berkenaan posting ‘Tourism Malaysia’yang tidak memasukkan Hari Gawai dan Pesta Kaamatan dalam perancangan cuti di negara ini sempena perayaan rasmi pada sidang media diadakan di Kuching baru-baru ini.

Nancy Shukri berkata,beliau dimaklumkan bahawa cuti yang dimasukkan ke dalam jadual tersebut hanyalah merujuk kepada cuti-cuti Kerajaan Persekutuan sahaja.

“Saya tidak mahu tergesa-gesa dan saya mencari sumber maklumat yang telah diterbitkan dalam kalendar,jadi saya bertanya kenapa ia sebegitu.

“Saya dimaklumkan bahawa jika dilihat dari segi cuti yang dimasukkan adalah cuti untuk persekutuan dan untuk Kaamatan serta Gawai, seharusnya dimasukkan di bawah cuti negeri.

“Cuti persekutuan adalah untuk cuti yang panjang dan banyak negeri yang akan memanfaatkan cuti-cuti di bawah persekutuan,” jelasnya.

Namun, menurut beliau,pandangan serta kritikan tersebut telah memberikan kesedaran bahawa apa sahaja yang dilakukan di peringkat Persekutuan, haruslah bersifat inklusif dengan mengambil kira seluruh rakyat negeri dalam Malaysia.

“Saya berterima kasih kepada netizen kerana memberi maklum balas sebegini.

“Ia menunjukkan orang Sarawak dan Sabah juga,mempunyai pemikiran yang begitu luas sekali yang mana mahukan orang dari luar kawasan Borneo datang ke tempat kita untuk menyaksikan sendiri bagaimana budaya masyarakat kita,”jelas beliau.

Nancy berkata, beliau beranggapan positif terhadap andaian netizen mengenai cuti tersebut dan perkara tersebut sekali gus membuka ruang untuk orang luar mengetahui mengenai perbezaan cuti negeri dan cuti persekutuan bagi meluaskan pengetahuan mereka terutama bagi masyarakat kawasan luar Borneo.

Oleh itu, beliau menyarankan kepada pihak Pelancongan Malaysia untuk mengambil kira hal sedemikian sebagai satu perspektif positif dalam usaha menambah lagi kepelbagaian dalam negara melalui cuti-cuti tersebut.

“Saya bersetuju, sebab itu saya sarankan kepada pihak Pelancongan Malaysia dan juga ‘Ministry of Tourism,Arts and Culture Malaysia’ (MOTAC), kita masukkanlah ia sebagai senarai cuti-cuti dalam Malaysia juga walaupun cuti umum itu adalah untuk Sarawak dan Sabah, tetapi orang lain pun boleh menikmatinya.”Turut hadir, Pengarah Kementerian Pelancongan,Seni dan Budaya (MOTAC) Sarawak, Suriya Charles Boas.

Oleh AMINAH WASLI

See author's posts